text:
Ubwo yasozaga ku mugaragaro ingando y’abanyeshuri 478 bo mu Muryango w’Abanyeshuri barokotse Jenoside yakorewe Abatutsi mu 1994 (AERG), Perezida Paul Kagame yibukije urubyiruko ko n’ubwo amateka y’igihugu arimo agahinda, bagomba kutaba ibirohwa.
Perezida Kagame yagize ati “Igitumye turi hano ni amateka no guhangana n’ingaruka zayo tukareba n’ukuntu dutera imbere. N’ubwo amateka yacu arimo agahinda, imikorere n’imitekerereze yacu ntabwo irimo ububwa n’ubugwari. Hari abo nigeze kwita ibigarasha. Muzi iyo uyunguruye amazi? Biriya bisigara byitwa ibirohwa. Hari abatwiyomoyeho byabananiye gukomezanya na twe inzira y’iterambere. Mwe ntimuri ibirohwa rero kuko mwanze gupfa kabiri.”
Yongeyeho ati “AERG n’Abanyarwanda nti bashobora gukorana n’ibirohwa kuko kuri mwe gutera imbere bibarimo. Mwakoze ibitoroshye kuko abafite agahinda ni bo bafashe iya mbere bifuza kukarenga.”
Agaruka ku bibazo uru rubyiruko rwagaragaje ruhura na byo, Perezida Kagame yababwiye ko ubwabo bagomba kwishakamo ibisubizo kuko ngo niba barashoboye kwanga gupfa bwa kabiri, nta mpamvu ibindi byabananira ndetse abizeza n’ubufatanye.
Aha Perezida Kagame yabashishikarije guhindura imyumvire ku byerekeye ku bifuza kwiga bakaminuza, aho yabahaye ingero z’ibihugu bitandukanye byatejwe imbere no kwigisha ubumenyi-ngiro (TVET).
Yagize ati “Reka nkosore gato n’ubwo ari imyumvire Abakoloni badushyizemo. Ariko si amakosa yanyu. Kuki bavuga ko ari ngombwa kwiga ukaminuza kandi ugasanga nta murimo bashobora gukora? Ibyo babyita gusinziriza. Ubumenyi-ngiro ni bwo bukenewe cyane kurusha ibindi. Amateka agomba guhinduka ariko icya mbere ni imitekerereze."
Perezida Kagame yagarutse ku kibazo cy’abacitse ku icumu aho yavuze ko atumva impamvu kidakemuka ahubwo kikiyongera, bityo asaba ababishinzwe ko babyihutisha kigakemuka vuba.
Umuhuzabikorwa wa AERG ku rwego rw’igihugu, Rukundo Constantin yavuze ko uyu muryango ubafitiye akamaro kuko ngo bafatanya mu myigire kandi muri iyi ngando baganiriye kuri byinshi birimo ingorane bahura na zo mu buzima ndetse biga n’uburere mboneragihugu.
Rukundo yavuze ko biyemeje ko kwiga bashyizeho umwete, kandi bakazabwira isi yose imenye ukuri kuri Jenoside yakorewe Abatutsi mu 1994.
Iyi ngando yari ifite insanganyamatsiko igira iti "Rubyiruko: Duharanire imbere heza twihesha agaciro", yatangiye tariki 14 Ugushyingo i Nkumba mu Karere ka Burera, ikaba yari imaze ibyumweru bibiri, yitabirwa n’abanyeshuri 478 bahagarariye abandi mu gihugu hose.
AERG (Association des Etudiants et Eleves Rescapés du Génocide) yavutse mu 1996 muri Kaminuza Nkuru y’u Rwanda (NUR) nyuma igenda yaguka mu yandi mashuri makuru ndetse n’ayisumbuye aho kugeza ubu ifite abanyamuryango basaga 43,000 kandi ikaba ihuriwemo n’urubyiruko rwacitse ku icumu ndetse n’abandi bifuza gufatanyiriza hamwe mu kwiyubaka.
Foto/Village Urugwiro


c: text/html

text:
Iki gikorwa kiremera abarokotse Jenoside yakorewe Abatutsi barimo imfubyi n’abapfakazi, mu rwego rwo kubafasha kuva mu bwigunge no kwiteza imbere, cyabaye kuri iki Cyumweru, tariki ya 19 Werurwe 2017. Inka yatanze ziyongereye kuri esheshatu yatanze umwaka ushize.
Umubyeyi avuga ko ari igikorwa yiyemeje nyuma yo gukorwa ku mutima n’uburyo Abarokotse Jenoside bo mu Karere ka Gisagara bishyize hamwe muri ‘Association Duhozanye’ bagamije kwivana mu bwigunge no kwiteza imbere, nawe ahita yiyemeza kujya abatera inkunga.
Yagize ati “Aho mba mu mahanga nahagize inshuti nziza, nzibwiye “Duhozanye” bishimira intego ifite, biyemeza ko twafatanya kuyishyigikira, niyo mpamvu dukora ibikorwa nk’ibi byo kuboroza inka no kubaha ibindi bikoresho bifashisha mu mibereho yabo”.
Bamwe mu bakecuru bahawe inka bagaragaje akanyamuneza, bavuga ko bazitezeho ifumbire izatuma beza neza, bakabona n’amata yo kunywa.
Prudencienne Niringiyemungu wo mu Murenge wa Ndora ati “Mfite ibyishimo byinshi cyane, nabonaga abandi boroye inka zifite umukamo, nkavuga nti ‘ese Mana ko nta bushobozi mfite bwo kuyigurira bizagenda bite ?’ None inka ndayibonye. Izamfasha kubona amata n’ifumbire, ndumva nezerewe kuko ngiye gutera imbere”.
Cecile Mukabaziga utuye mu Murenge wa Save, wayihawe umwaka ushize avuga ko yamufashije mu kongera umusaruro mu buryo butandukanye.
Yagize ati “Umwaka ushize ku munsi nk’uyu nibwo bampaye inka, ku bw’amahirwe nayitwaye ihaka ihita ibyara. Bayimpaye mfite ikibazo cy’ifumbire none cyarakemutse, nahise ntekereza n’umushinga wo guhinga urutoki ndawutangira. Kuri ubu nywa amata, ndumva ubuzima mbayemo ari bwiza.”
Perezida w’ishyirahamwe Duhozanye, Daphrose Mukarutamu, avuga ko bibumbiye hamwe bagamije kwikura mu bwigunge no kwiteza imbere, kandi bishimira ko bagenda babigeraho ndetse n’abagiraneza bakaba bakomeje kubatera inkunga.
Ati “Kugeza ubu abantu twese twibumbiye hamwe muri Duhozanye turanezerewe kuko tumaze kugera ku ntera ishimishije, kandi mu byo twagezeho harimo uruhare rwa Claire Umubyeyi, kuko amaze kubona ibyo dukora yarabyishimiye yiyemeza kujya adutera inkunga”.
Yakomeje asobanura ko kugeza ubu Duhozanye ibumbiye hamwe abanyamuryango bagera ku bihumbi bitatu kandi bose bamaze kwiyubaka kuko bafite amatsinda agera kuri 60 abahuza.
Ati “Ayo matsinda rero turayakurikirana, buri tsinda riba rigomba kugira konti yaryo n’amafaranga runaka bazigamaho, ku buryo umunyamuryango ashobora kwaka inguzanyo akiteza imbere cyangwa agakemura ikibazo”.
Abanyamuryango ba Duhozanye bakora ibindi bikorwa by’amajyambere, nko kuba aribo bashinzwe gukwirakwiza ibinyobwa bya Bralirwa mu Karere ka Gisagara no mu gice kimwe cy’Akarere ka Huye.
Ibi bikorwa bituma abana bagizwe imfubyi na Jenoside babona akazi kabaha amafaranga kuko abagera kuri 15 bakora ku bubiko b’ibinyobwa bikorwa na Bralirwa ziri hirya no hino mu Karere ka Gisagara no muri Huye.
Aba bana kandi nibo bafasha Duhozanye kwiga imwe mu mishinga itandukanye y’iterambere no kuyishyira mu bikorwa.
prude[email protected]

robotstxt: allowed

filter: keep


text:
UBUTUMWA UMUBYEYI BIKIRA MARIYA YAHAYE BYISHIMO tariki ya 01/7/2008
Umubyeyi Bikira Mariya yaje ababaye cyane ari mu rumuri rwinshi ntabona icyo ndugereranya narwo. Nuko aranyitegereza aransuhuza.
Bikira Mariya: Ati Uraho mwana wanjye? Ukomeje kwihanganira ibigeragezo byose uhura nabyo?
Byishimo: Uraho Mama?
BM: Umeze ute?
BY: Mama, meze neza agoró, nawe urabibona. Imibabaro ni myinshi cyane mu mubiri wanjye.
BM: Mwana wanjye, ihangane. Urugamba uriho uzarutsinda kuko igihe kirageze. Irya ntare warwanaga nayo, nagiraga ngo nkwereke ko hari abantu bameze nk’iriya ntare muri kino gihugu cyanyu. Kurya rero wayinesheje, niko nabo bagiye kuneshwa, kuko igihe kirageze. Biriya rero byose wabonye iri joro, niko bigiye kugenda. Kuko ibyo nakubwiye byose bigiye gusohora nta n’akadomo na kamwe kagabanutseho.
Kuko abigize ikirenga mubo nabaragije, ngiye kubahanantura ku ntebe bicayeho. Umwana wanjye agiye kubereka ko ari We Mwami w’isi n’ijuru. Agiye kubereka ko iki gihugu ari icye. Kandi ko uwo mbwira wa mbere yiyumve, ni uwitwa ko abakuriye. Kandi byatangiye.
Bana banjye, mwanze kumva. Ariko noneho igihe kirageze ngo mubazwe ibyo mwanze kumva byose. Erega bana banjye utegeye isi amaboko ibiganza bye bishyirwaho umuriro. Namwe rero, iby’isi mwabyiganiye, mugiye kujyana nabyo n’abanyu bose. Mbivuze ku mugarargaro, kuko mutumvise ibyo nababwiye ngo mwibuke intama zanjye nabaragije. Bana banjye, murabe mwumvise abo nshaka kuvuga abaribo. Kuko uwigize igihangange wese, ngo ndi uyu n’uyu, uwo si uwanjye. Uwo ari kuganisha mu rwobo.
Uwariwe wese rero agiye guhananturwa, kuko Umwana wanjye agiye kubahana yihanukiriye, nta n’umwe ababariye, kandi byatangiye. Kandi aho bigeze nta garuriro. Amazi yarenze inkombe. Ndabwira mwe bategetsi. Uwumva yumve kuko uwicishije inkota, nawe niyo agiye kwicishwa. Uwarenganyije mugenzi we, aho yashakaga kumushyira, nawe niho agiye kujya. Ndabibabwiye, ndabibabwiye, ndabibabwiye.
Mwana wanjye, nsuhuriza abana banjye bose. Uti nimugire amahoro kandi mugwize andi, urukundo rwanjye rubasakaremo. Bana banjye nkunda kandi mwanyiyeguriye, nimuhumure. Uwanjye wumvise ibyo mvuga akabishyira mu bikorwa, nzamurengera. Nzamurwanirira. Uwo ntacyo azaba n’umuryango we, kuko abo ndabatwikiriye, nzabahisha mu gishura cyanjye. Bana banjye, nimukomeze Rozari yanjye n’ishapule y’ububabare, kuko bizabatsindira Shitani. Bana banjye, nababwiye kera mwanga kunyumva, mwangakumpa icyubahiro kinkwiriye Njye n’Umwana wanjye. Ariko noneho, cya gihe nababwiye ni iki murimo nta kindi kuko mugiye gutungurwa. Simbabwiye umunsi cyangwa isaha. Ariko mumenye ko ntaho muri. Cya gihe ni iki nta kindi. Bana banjye, nkomeje kubasaba urukundo bamwe n’abandi. Kuko ni cyo mbifuzaho cya mbere, ariko ntabyo mumpa. Ahubwo muri kuryamira abana banjye benshi. Ese ubundi ubu muri kuganan he?
Bana banjye, nimusenge. Nimusenge. Nimusenge ubutitsa, nibura hazagire urokoka, kuko imiborogo igiye kuba myinshi hirya no hino mu gihugu. Bana banjye, nimukomere ku rugamba, kuko inzira murimo irakomeye cyane. Bana banjye, muzi byinshi nababwiye. Ntacyo mutazi, ntacyo nabahishe. Mu byo nababwiye byose nta na kimwe mwumvise. Ahubwo, mwibereye mu tuntu n’utundi. Nyamara bana banjye, abenshi muri kuganisha mu rwobo.
BY: Mama, turinde kugwa mu rwobo. Mama, uyu munsi wa none, nongeye kukwisabira imbabazi. Nimutere imbaraga abantu bose mubona bameze nabi, mubahe imbaraga zo kugira ngo bashobore kumva neza koko.
BM: Mwana wanjye, ibyo narabikubwiye, ko utazongera kumbwira ngo nimbababarire, kandi mwe mutambabarira. Uravuga ngo nimbatere imbaraga, ariko narazibahaye ntibashoboye kuzikoresha. Abanjye rero uyu munsi ndabazi. Abanyirengagije nabo ndabazi. Icyo bateganyirijwe nacyo kirahari.
BY: Mama, uyu munsi wa none, nkomeje kukwereka ibihe turimo. Mukomeje kunyereka ko bimeze nabi. Mukomeje kunyereka ko bikomeye. Ndabikweretse kugira ngo muri kino gihe kibi tugezemo, abawe ubahe imbaraga zo kugira ngo dushobore kugira icyo dushobora gukora na gito cyo kumva. Nkweretse abavandimwe bacu bari mu bigeragezo hirya no hino.
Nkweretse urubyiruko rw’ingeri zose rwo kuri iyi si yose, By’umwihariko, urwo mu Rwanda, kugira ngo murutere imbaraga rubagarukire. Mama, nsigaye mfite ubwoba bwinshi bw’ibyo mukomeza kunyereka bibi. None uyu munsi ndagusaba kunshyiramo ikintu kimara ubwoba, kuko njye ndi umuntu, sindi nka mwe. Mama, reba uko meze. Imbaraga zanjye ni nkeya cyane. Rwose ndakwinginze, uzinyongerere.
BM: Mwana wanjye, urazifite. Naraziguhaye. Kandi si wowe wikoresha. Ninjye ugukoresha. Uhumure. Kandi ibyo byose bikunaniza uzabishobora, kuko si wowe wikoresha, ni Njye n’Umwana wanjye. Uyu munsi kandi mwana wanjye, ndagutinyuye kubera ibyo nakweretse. Iriya ntare warwanaga nayo, bwari uburyo bwo kukumara ubwoba. Nongeye kandi kukumenyesha ko igihe cyose ntazagutererana. Nzaba nkuri iruhande. Kandi ntugire ngo aho ugenda hose uba uri wenyine. Igihe cyose tuba turi kumwe.
Ariya mavuta kandi naguhaye, nagiraga ngo nkwereke ko ari ikimenyetso gikomeye muri urwo rugo warayemo. Ariya yuzuye rero, nakwerekaga ko uwo mwana wanjye namwujurije. Ariya acagase nayo, nakwerekaga ko kino gihugu gicagase, kigiye gusandagurika.
Mwana wanjye, ongera umbwirire Abihaye Imana, Ababikira biyambura ivara yabo bakajya kurara mu bitaramo, uti mufite ingorane cyane kuko hitamo imara ipfa. Umbwirire n’aba bapadiri biyambura agasaraba kabo k’indangamuntu bambara amakositimu, uti ibyo sibyo mutegetswe, sinabyo mwasezeranye. Kuko uko ni ukwiyoberanya. Mufite umwenda wanyu wabagenewe. Bambwirire uti, mwe mwese mwihaye Imana mutazi icyo mukora.
Nk’uko rero mpora mbibabwira, ngiye kubashyira ku mugaragaro, kugira ngo ibyo murimo byose bigaragare. Kuko hitamo imara ipfa. Simbikoze na Simbizi. Umwana wanjye agiye kubahana yihanukiriye, kuko mutazi icyo mwasezeranye icyaricyo. Ariko kandi bana banjye mwe musenga, nimusabire Abihaye Imana, kuko bafite umusaraba ukomeye cyane. Bana banjye munyumve, kuko mwasezeranye ibyo mudashoboye. Nyamara benshi muri kuganisha mu rwobo. Bana banjye, ndababwiye, igihe cyanyu cyo kubahana kirageze. Abatari abanjye ngiye kubagaragaza. Bagiye kujya ku mugaragaro.
BY: Ariko kandi Mama, uyu munsi ndasabira abantu bose ingabire y’ubushishozi,, kwicisha bugufi, kwiyoroshya, n’icyubahiro cya Nyagasani. Kuko mubiduhaye, byinshi twabishobora.
BM: Mwana wanjye, ongera umbwirire abana banjye bose uti abenshí murarangaye, ntacyo mukora. Nta rukundo mufite. Nabasabye kugira impuhwe, mbasaba kugira urukundo, Mwanga kubimpa. Namwe rero ntazo mugomba kugirirwa.
Bana banjye, amakuba menshi agiye kubagwirira. Urugogwe rugiye kubikubita hejuru. Mugiye gutungurwa. Kandi nabibabwiye kera. Mumenye rero ko nta gisigaye. Bana banjye, ishyamba si ryeru. Ishyamba si ryeru. Ishyamba si ryeru. Kuko benshi ntimuzi ibyo murimo ibyaribyo. Benshi mugiye kugwa mu rwobo kuko Shitani yinjiye hose. Iri gukorera ku mugaragaro mu gihugu rwagati, ndetse ni yo iri kwitegekera. No mu Kiliziya y’Umwana wanjye, yinjiye hose. Abihaye Imana ntibagikora umurimo bashinzwe. Nabo bigiriye mu by’isi. Nabo rero abenshi bari gukoreshwa na Shitani.
Bana banjye rero, mugiye gutungurwa, ariko abenshi ntimubibona. Mbereka ibimenyetso, ariko ntimubibona. Kuko ibyo nababwiye byose byarasohoye, muri ku bya nyuma. Ubu mugeze ku ndunduro, nta gisigaye. Bana banjye, ubutumwa bwanjye mbaha, ntabwo bwumviswe. Ariko noneho igihe kirageze ngo mubwumve abenshi mutabubona. Bana banjye, uyu munsi wa none, nje gusohoza ubutumwa Umwana wanjye yantumye. Kuko ibyo mwabwiwe byose ntacyo mwakoze. Umwana wanjye arababaye. Arababaye. Arababaye cyane. Ababajwe cyane n’uko ibyo yababwiye mbare na mbariro, mutabikurikije.
Bayobozi, bategetsi, ibyo bintu mwihaza, muzajyana? Ntimubitegerezeho undi mumaro uretse kubaroha mu rwobo. Erega iki gihugu si icyanyu. Ni icyanjye n’Umwana wanjye. Kuko twarabatije none mwaryamiye abana banjye benshi. Imfungwa ni nyinshi mu mazu y’imbohe, ziri kwicwa rubozo. Ariko noneho, U Rwanda rwacu tugiye kurubambura turwitegekere, kuko abana banjye benshi bari kuhashirira. Ni twe tugiye kurwiyoborera. Naho mwe, mwabaye abayobozi bo kuri iyi si.
Kugeza ubu nta macakubiri dushaka muri kino gihugu cyacu. Umwana wanjye agiye kwimakaza Urukundo, Ubutabera n’Amahoro. Naho mwebwe, ibyo mwabyiganiye byo kuri iyi si, mugiye kujyana nabyo ntawe usigaye, kuko urubanza rwanyu rwarangije gukatwa, nta garuriro.
Ariko bana banjye, mwebwe mukomeje gukandamiza abana banjye, iyi si muhagazeho mwagiye inama nayo? Mbese abo ihinduka ko atari bake, mwebwe mwikanze iki kidasanzwe, ngo mube mwayishojeho urugendo? Mubare intego mbi mwihaye zose zo kugambanira abana banjye, mubabuza epfo na ruguru, benshi bicwa urubozo. Ese mwibwira ko ibyo byose ntabibona? Mugiye rero kubibazwa.
Dore ko rero iyi si ibumvira kurusha Uwayihanze. Muyihishemo, ariko igiye kubajugunya n’imiryango yanyu. Kuko Umwana wanjye agiye kubibasira nta n’umwe yibagiwe muri mwebwe. Kuki mutoteza abo mutaremye? Bana banjye, mubyumve neza. Abo mbwira mwiyumve. Cyane cyane ndabwira ubakuriye. Yumve ko nawe aho ari ntaho ahagaze, kuko agiye kubazwa byinshi.
Bana banjye, kuki mukomeretsa abo mutaremye? Mwumva muri bande? Burya rero, iyo mubatoteza, ni Njye muba mutoteza. Bana banjye, reka Mbabane: Mwumva mufite ubuhe bubasha muri kino gihugu? Muri bande, kugira ngo murenganye abana banjye? Iyo mubarenganya, nitwe muba murenganyije.
Uyu munsi wa none, nk’uko mpora mbibabwira, uyu munsi wa none ndagarutse. Mutege amatwi mwumve. Nje kubabwira ibyo Umwana wanjye yantumye kandi abakeneyeho, mwaba musenga cyangwa mutanyumva. Umwana wanjye wabacunguye arabakunda. Ni nayo mpamvu akomeje kubabwira ko ababaye kuko mwishyiriyeho inzira zanyu, mukaba mwarigize ibihangange.
Muririrwa muzenguruka amahanga yose mubeshya ngo mufite amahoro kandi ntayo mufite. Bana banjye, urwo mukomeje gucira bagenzi banyu, namwe nirwo mugiye gucibwa, kuko igihe kirageze. Mwirirwa muzenguruka amahanga muvuga ibinyoma gusa, mubeshya. Ibyo byose rero igihe kirageze ngo mubibazwe, kuko ari byo mwagize imbehe zanyu. Erega si mwe mbwira gusa. Cyane cyane ndabwira wa wundi mwagize imana yanyu, kuko ngiye kumuhanantura. Kandi ibi mvuga nta gihe bisigaje. Bana banjye, ntacyo murabona! Ibyo mwifuje, mugiye kubibona. Bana banjye, reka nongere mbacire umugani:
“Umunyabukorikori yirutse ku bimusiga, yihishurira ibyapfuye”.
Ni ukuvuga ko ibyo mwabyiganiye byose, si ibyanyu. Kuko bigiye guhabwa abandi mutazi aho baturutse, nk’uko namwe mubitunze mutazi aho byaturutse.
“Umuvumvu yagitse umuzinga, usarurwa n’abandi”.
Ni ukuvuga ko ibyo mwarundarunze byose bitaribyanyu, igihe kirageze cyo kubyamburwa bigahabwa abandi. Bana banjye, ibyo twasezeranye mwanyemereye mbicaza ku ntebe, ntabyo mwakoze. Ahubwo mwibereye mu tuntu n’utundi. Bana banjye; igisamagwe kirasamye, kigiye kubamira, kubera ubwibone bwanyu. Mbabwiye ibyo, ibindi nzabibabwira ubutaha.
Bana banjye, ngaho ndagiye. Nzagaruka ubutaha. Muramenye, sinzabe nyamwisiga ngo nisange. Namwe kandi ntimuzabe baburamwaje. Bana banjye, ngaho mugire amahoro, kandi mugwize andi. Bana banjye, mbifurije kuzashyikirana nanjye n’Umwana wanjye mu bihe bishya, mu Rwanda rushya mwagabiwe n’Umwami wanyu.
Bana banjye, mbahaye umugisha, ku izina ry’Imana Data, na Mwana, na Roho Mutagatifu. Bana banjye, ngaho, murakoze murakagira Imana.
A découvrir aussi
- UBUTUMWA UMUBYEYI BIKIRA MARIYA NA NYAGASANI YEZU BAHAYE BYISHIMO TARIKI YA 7/7/2008
- UBUTUMWA NYAGASANI YEZU YAHAYE BYISHIMO KURI IYO TARIKI 7/7/2008
- UBUTUMWA UMUBYEYI BIKIRA MARIYA YAHAYE BYISHIMO TARIKI YA 27/7/2008


text:
Intebe yagenewe kwicaraho abanyeshuri batatu yicaraho batandatu hakaba n’igihe barenga, abandi bakicara hasi. Iki kibazo ni umwihariko ku biga mu mashuri abanza, abiga mu burezi bw’ibanze bw’imyaka icyenda bo usanga bicaye neza.
Umwe mu barimu wifuje ko izina rye rigirwa ibanga yagize ati «Abanyeshuri ni benshi cyane mu ishuri ku buryo humva abicaye imbere gusa, ab’inyuma bagataha nta kintu bumvise. Ku kijyanye n’uburyo bicaye na byo ni ikibazo kuko bandika babyigana.»
Undi mwarimu ati «Umuntu ataha yarwaye umutwe, uzi guhera mu gitondo wigisha abana barenga 80 uri umwe? Ni ikibazo gikomeye. Iyo umuntu amaze kunanirwa ijwi ntirirenga aho riri usanga tuvuga gahoro hakumva abicaye hafi gusa.»
Bamwe mu banyeshuri twaganirije bavuze ko bataha barwaye ibikanu kubera kwisumbukuruza kugirango babashe kureba ku kibaho. Hari uwagize ati «Iyo wicaye inyuma kureba ku kibaho biba ari ikibazo noneho rero wakwisumbukuruza cyane bigatuma utaha warwaye ibikanu.»
« Dufite ikibazo gikomeye cy’intebe »
Umuyobozi w’Urwunge rw’Amashuri rwa Rubona, Izabiriza Roseline, yatangarije IGIHE ko bafite ikibazo gikomeye cy’intebe abanyeshuri bicaraho kuko izo bafite zidahagije.
Yagize ati «Ubucucike ni byo burahari bugira n’ingaruka ku myigire y’abanyeshuri ariko ikibazo gikomeye cyane dufite ni intebe zo kwicazaho abanyeshuri kuko izo difite ntizihagije. Rwose ni ikibazo kidukomereye cyane by’umwihariko mu mashuri abanza. Tubonye n’ibindi byumba by’amashuri byadufasha kugabanya ikibazo cy’ubucucike.»
Urwunge rw’Amashuri rwa Rubona, ni ishuri leta ifatanyije na Kiliziya Gatolika rikaba ryarubatswe mu 1961. Mu mashuri abanza bafite abanyeshuri 1600; kugira ngo ikibazo cy’ubucucike gikemuke bakeneye nibura ibyumba 10 by’amashuri.
Intebe rifite ngo hafi ya zose zirashaje ndetse Ubuyobozi bwaryo buvuga ko amafaranga buhabwa na leta agenewe kugura ibikoresho rikenera, ko intebe zitabonekamo dore ko ziba zihenze.


text:
Kwambara imyenda ya dentelle muri iyi minsi bigezweho, hari zimwe uba ubona zisa nk’aho zibonerana cyane ku buryo umuntu abona umubiri ariko zose siko zimeze.
Iyi ni ikanzu ya dentelle wambara ukaba usa neza kandi wambaye byiyubashye
Iyi kanzu rero yo iri mu myenda mike wakwambara ahantu hose,waba wagiye gusenga,waba ugiye ku kazi ufite nk’inama, waba ugiye gusura umuntu , muri macye wayambara ahantu henshi.
Iyo wambayeho inkweto ndende irushaho kuba nziza no kugarara neza, ukanambara n’amaherena mato. Mu gihe ufite umusatsi muremure wawufunga chignon, chignon ziri ubwoko bwinshi ushobora kuyifungira hejuru imwe bita kardashian cyangwa ukayifungira hasi byose byaba bisa neza kuko uwurekuye wahisha mu mugongo kandi bigatuma bikujena.
Ikanzu ya dentelle
Kwambara imyenda ya dentelle muri iyi minsi bigezweho, hari zimwe uba ubona zisa nk’aho zibonerana cyane ku buryo umuntu abona umubiri ariko zose siko zimeze.


text:
Aba bagore barimo n’umunyarwandakazi Cécile Kayirebwa, bakaba bamaze igihe bakorera kandi batuye mu Bubiligi.
Nyatanyi Marie Pierre, ni Umunyarwandakazi, arubatse, afite abana babiri, yize “Sciences politiques et Droit Internationales”,arangiza masomo ya Kaminuza yanditse igitabo ku ruhare rw’umugore mu iterambere ry’umuryango nyarwanda ashaka kugaragaza ko u Rwanda ruha agaciro umugore.
IGIHE : Wandika iki gitabo washakaga kugaragaza iki?
Nyatanyi : Ndabashimiye kumpa uyu mwanya wo gusobanura uyu mushinga wo kwandika nakozeho.
Nashatse kwerekana uburyo abagore baturuka mu bice bitandukanye by’umugabane wa Afurika bashoboye kugera ku isonga mu kazi kabo ka buri munsi.
IGIHE : Wagendeye kuki uhitamo abo wanditseho?
Nyatanyi : Mu by’ukuri ni benshi ntabwo bose nari kubashyira mu gitabo, byabaye ngombwa ko mpitamo 20 gusa, nibanda ku bo twabonaga koko babaye intangarugero, duhereye ku babaye aba mbere mu gukora imyuga imwe n’imwe.
Navuga nk’umugore wabaye Ministiri wa mbere w’Umunyafurika hano mu Bubiligi witwa Gisèle Mandaila, dufata nk’abagore babashije kumara igihe kirerekire mu kazi bihangiye, nka Monique Foderie, umugore ufite Restaurant imaze imyaka 25 ikora, n’abakora imyuga umuntu atari asanzwe ababonamo, nk’umudamu ukora ibijyanye no kubaga amaso(chirurgienne ophtalmologue) n’abandi.
IGIHE : Mu by’ukuri intego yo kwandika iki gitabo ni iyihe ?
Nyatanyi : Intego cyangwa impamvu yari ukugira ngo abo bagore babere intangarugero abakiri bato, ntabwo twashakaga kugaragaza amashuri n’akazi bafite gusa ahubwo twifuzaga ko badusobanurira uburyo bageze aho bari ubu, uburyo bakiriwe mu Bubiligi nk’abimukira, imbogamizi bagiye bahura na zo n’uko babashije kubyikuramo kugira ngo bagere aho bageze ubu, bityo abakiri bato bajye babareberaho nibahura n’inzitizi, be gucika intege.
IGIHE : Ni iyihe nama wagira umwana w’Umunyarwanda ushaka gutera ikirenge mu cyawe nk’umwanditsi n’umushakashatsi ?
Nyatanyi : Ikintu cya mbere ni ukudacika intege, kumenya amategeko amurengera kuko arahari.
IGIHE :Nyuma y’ubu bushakashatsi watubwira uko urungano rwagiye rwitwara n’inzitizi bahuye na zo mu myaka 30 umaze hano mu Bubiligi?
Nyatanyi : Nibyo koko, ni yo mpamvu twashatse kwerekana abaje kera, kugira ngo habeho kumva ko inzira baciyemo itari yoroshye ariko kandi bagera kuri byinshi bishimishije.
Urugero nabaha ni uko mu myaka nka 20 ishize kubona akazi uri umugore w’umunyafurika byari bigoye cyane;byonyine kubona utuzi bita Job-étudiant, mu buganga cyangwa ahandi mu tuzi twiyubashye ho rwose byari bigoranye.
Uretse no mu kazi, natanga urugero jye nkiga wasangaga hari nk’amashami (Sections) abirabura batigagamo kubera ko nta kazi bari kubonamo cyangwa ntibabemerere no kuyajyamo gusa.
Ariko ubu ibintu byarahindutse, uriga icyo ushaka kandi ukanakora. Ubu haba hano mu Bubiligi haba mu Rwanda abagore bahawe agaciriro kabo.
Igitsinagore kirahamagarwa hose ku Isi na Loni mu byerekeranye n’imirimo yo kugarura amahoro ku isi kuko bafite ikindi kintu bongeramo bafatanyije n’abagabo.
Iki gitabo rero turifuza ko kitubera iteme ryo guhuza imishinga y’abato n’abakuru, abakiri bato bakumva ko bishoboka nubwo bahura n’inzitizi, uwifuje kuba umuganga, umunyamategeko, Ingénière n’ibindi avuge ati aba kera bari bafite imbogamizi nyinshi babigezeho nanjye nzabigeraho.
IGIHE : Ni iyihe nama wagira undi muntu wese wifuza kwandika ?Usanga abantu kenshi babikunze ariko bakabura imbarutso wowe wabigenje mute ?
Nyatanyi :Kuri icyo kibazo cyo kwandika, rwose ndashishikariza buri wese waba wifuza kwandika, kuko birafasha gushyira ibitekerezo mu nyandiko bikava mu magambo bikaba byafasha n’abandi babikeneye, rero imbogamizi navuga ntabwo zituruka cyane mu byo wandika cyangwa ushaka kuvuga , bigoranira mu kubishyira mu bikorwa, kumenya inzira bikorerwamo, gushaka abazagufasha nk’inzu zishinzwe gushyira ibitabo hanze, kubona abaterankunga igihe biri ngombwa n’ibindi.
Ibi rero byose ni ugushirika ubute ntucike intege, kuko bisaba kubasobanurira bakumva.
Ikindi nakongeraho ni uko nafatanyije n’abandi bagore babiri mu kwandika iki gitabo nkaba mbashimira cyane. Abo ni Véronique Vercheval ufotora by’umwuga kandi ukora ibijyanye n’uburenganzira bw’umugore na Jacinthe Mazzocchetti, umuhanga mu by’inkomoko n’imiterere ya muntu akaba n’umwarimu muri Kaminuza ya UCL (Université Catholique de Louvain) watuzaniye ubunararibonye ku bushakashatsi yakoze ku bimukira baturuka mu bihugu bya Afurika.
IGIHE : Ese uyu mushinga uhagarariye aha cyangwa urateganya gukomeza kwandika ?
Nyatanyi : Umushinga ndawufite kandi undi ku mutima, urebye amateka igihugu cyacu cy’u Rwanda cyaciyemo ukareba uko umugore yahawe umwanya we muri byose, ndifuza kuzakora ubushakashatsi kuri bamwe mu bagore b’abanyarwanda bagize akamaro mu iterambere no mu mizamukire myiza y’aho u Rwanda rugeze ubu.
Ariko kandi sinarangiza iki kiganiro ntashimiye cyane aba bagore 20 batugiriye icyizere, bakaduha umwanya wabo. Bakaba barumvise rugikubita akamaro k’uyu mushinga wo kwandika kuko na bo ni ababyeyi bifuza gusigira umurage mwiza abo babyaye n’abazabakomokaho.
IGIHE :Tugushimiye umwanya waduhaye tukagirana iki kiganiro, ugire ibihe byiza.
Nyatanyi :Urakoze Karirima kuba wampaye umwanya wo gusobanura iki gitabo no gushishikariza abandi kugisoma, uwaba acyifuza ubwo yarebera mu iguriro ry’ibitabo rya Fnac cyangwa kuri site y’inzu y’icapiro bita KARTHALA.


text:
Kola (collant) ni umwenda abantu bakunze kwambara mu gihe cya week end cyangwa mu bihe by’ikiruhuko (conge) kuko itanga amahoro umuntu akumva ameze neza kandi anaberewe.
Ni byiza kwambarana kola (collant) n’ishati ndende igera nibura ku matako.
Uyu mwenda wabera abagore mu gihe biriwe mu rugo, bagiye guhaha cyangwa bajyanye n’ abana gukina .
Ariko n’abakobwa nabo wababera muri weekend mugihe bari buhure n’inshuti zabo cyangwa barimo bakora imirimo yo mu rugo.
Mu gihe wahisemo kurimba wambaye kola, wayambarana n’inkweto ndende bitewe naho ugiye,cyangwa ingufi bitewe n’ibyo ugiye gukora bigusaba kugenda cyane.
Iyi myenda yerekanywe muri Kigali fashion show 2012.
Kola (collant) n’ishati ndende
Kola (collant) ni umwenda abantu bakunze kwambara mu gihe cya week end cyangwa mu bihe by’ikiruhuko (conge) kuko itanga amahoro umuntu akumva ameze neza kandi anaberewe.
Labels: kwambara


text:
*Umurenge wa Mwogo wibutse Abatutsi bahiciwe n’abahakomoka biciwe i Nyamata,
*Rurangwa yasimbutse urupfu kenshi, hari n’aho yarwaniye umupanga n’Interahamwe
*Abarokotse muri Mwogo ngo baracyakeneye kumenya amakuru y’ahajugunywe ababo.
Kugeze ubu ikibazo cy’aho Imana yari muri Jenoside hari abakikibaza, abandi bibaza ubugome kiremwa muntu yari afite, Rurangwa we n’ubwo yasimbutse imfu nyinshi muri Jenoside yakorewe Abatutsi bamwe mu baturanyi be bamurwanyeho bamuhisha ndetse umwe yemera kumuraza hagati ye n’umugore we mu buriri kugira ngo amuhishe Interahamwe.
Kuri uyu wa gatandatu, abaturage bo mu murenge wa Mwogo mu karere ka Bugesera n’abahakomoka bibutse Abatutsi bahakomokaga bishwe muri Jenoside mu cyari Segiteri ya Mwogo muri Komine Kanzenze, n’abiciwe muri Kiliziya ya Nyamata.
Ubuhamya bwatanzwe ni bwinshi bujyanye n’uko Abatutsi hano bahizwe bikomeye, bakicwa umugenda bahungira i Nyamata, by’umwihariko ibitero byo ku musozi wa Kayumba wegereye i Nyamata ku bari bahahungiye ngo byari byinshi kandi Interahamwe ziwukikije impande zose.
Umuseke waganiriye na Rurangwa Antoine warokotse imfu nyinshi muri Jenoside akaba ari umwe mu baturage bakomoka mu murenge wa Mwogo bari mu muhango wo kwibuka ababo.
Mu 1994, Rurangwa yari atuye muri Cellure Rukore muri Segiteri ya Mwogo, Komine Kanzenze muri Perefegitura ya Kigali Ngari, yari afite umugore n’abana batatu.
Mbere y’ihanurwa ry’Indege ya Habyarimana Juvenal wari Perezida, hari ugutotezwa kwa hato na hato, gusa ngo indege ikimanurwa sibwo Jenoside yahise itangira iwabo, ahubwo ngo yatangiye tariki 11 Mata 1994.
Ati “Mu minsi ya tariki 7, 8, 9, na tariki 10 Mata, Abatutsi bariyegeranyije bajya kuri Kiliziya Gatolika yo muri Cellure Kagerero (hari aho muri Segiteri ya Mwogo), bwa mbere bakirwanaho ntihagire umuntu ubegera, ubwo ku wa mbere (tariki 11 Mata) nibwo igitero cy’Abasirikare n’Interahamwe zivuye i Musovu, zaje zirabatatanya bajya i Nyamata abandi ku misozi ihegereye harimo n’uwa Kayumba.”
Rurangwa we ku cyumweru tariki 10 Mata ntiyari kumwe na bene wabo, kuko yari yagiye gusenga nk’uwari umuyoboke w’Itorero ADEPR, ariko ngo avuyeyo yasanze abaturanyi batyaza imihoro, ako kanya haza abasore babiri bamubwira ko asanga benewabo kuko ngo bari bamubatumyeho. Abo bahungu ngo basenganaga na we.
Abo bahungu hashize akanya bagaruka iwe, bamubwira ko atagira aho ajya ko impande zose zigoswe n’abicanyi. Aho Rurangwa niho yatandukaniye n’abandi, bigera nubwo asigara ku musozi w’iwabo wenyine mu bahigwaga.
Gusimbuka urupfu bwa mbere: Rurangwa yavuye iwabo muri Cellure Rukore ahungura muri Cellure Rubumba bari begeranye, ku wa kabiri tariki 12 Mata 1994 nijoro yageze muri Cellure Kaboshya, Interahamwe ziramwirukankana azicikira ahitwa Nyamugerera hagati ya Kanzenze na Mwogo. Aho niho yaraye mu rufunzo, bukeye yumva amasasu avugira i Nyamata ariko atinya kugira aho ajya kuko yari wenyine.
Yabaye mu rufunzo ariko bigeze mu kwezi kwa kane hagati uruzi ruruzura, rumukura mu rufunzo ubundi yabagamo ku manywa akavamo nijoro.
Gusimbuka Urupfu bwa Kabiri: Rurangwa yajyaga afashwa n’umugabo witwa Semabumba akiva mu rufunzo, bukeye ngo umugore wa Semabumba ahamagara musaza we wari Interahamwe, undi (Rurangwa) agiye kwinjira mu nzu apfubirana na wa musore afite umupanga ndetse yawumanitse ngo amuteme barawurwanira aramucika, asubira mu gifunzo.
Gusimbuka urupfu bwa gatatu: Hashize nk’ibyumweru bibiri Rurangwa ajya ku witwa Rwagasore, kuko yari azi ko yapfuye ngo yaramubonye ajya kubibwira irondo, aho naho arahava ajya ku witwa Ntanyungu amuhisha iminsi itatu, ariko umugore we amubwira ko nakomeza kumuhisha azabibwira Interahamwe, cyakora ngo yamuburiye ko Rwagasore yamutanze ku irondo, undi yisubirira mu rufunzo.
Bitewe n’ubugambanyi bwa Rwagasore, bwarakeye abaturage bari ku irondo bajya guhiga Rurangwa mu gitero gikomeye cyane, bafite imbwa, abandi bafite imbunda ariko baramubura. Aho yari yihishe ngo hari umwe wakurikiye ikirari cye ariko ntiyamugeraho kandi ngo Rurangwa we yaramubonaga.
Gusimbuka urupfu ku nshuro ya kane: Rurangwa wari umaze kuzahara bitewe no kwiruka ahunga igihe kirekire n’inzara itamworoheye, yavuye mu rufunzo ajya guhungira ku musaza witwa Kabayabaya, ahageze uwo musaza ngo yabashije kumuhembura amuha ifunguro ndetse amuraza iwe bukeye amusaba gusubira kwihisha mu rufunzo, ariko Rurangwa amusaba kwigumira aho mu nzu. Iyo nzu yari isakaje ibyatsi, ifite akugi kariwe n’imiswa.
Kabayabaya yamusize mu nzu ajya guhinga muri Cellure yari yegeranye na Rukore aho Rurangwa avuka, abaturage ngo baje kubona ahantu hamaze igihe hararwa n’umuntu mu mungoti (umurwanyasuri), bakurikirana irengero rye basanga ari hafi aho, batangira kuvuga ko ari mu nzu, niko gutumizaho Kabayabaya.
Abaturage bari mu gitero kigambiriye kwica Rurangwa bafashe ikemezo cyo gutwika inzu, ariko habaho agasigane ko kutica ingufuri cyangwa kumena urugi rw’undi muntu adahari.
Rurangwa ati “Nari mu nzu babivuga mbumva, ako kanya hazamuka igitero kivuye kubohoza inka z’Abatutsi bahita biruka bose bajya gusaba inka, nanjye ndwana n’akugi ntikari gakomeye, mba nshiyemo nkegekaho, nahuye n’umugore ndamwihisha ntiyambona, nabwo mba ndarokotse.”
Kabayabaya wari wamuhishe igitero cyaramufashe Rurangwa amaze kubacika, bamujyana kumuroha ariko ngo abandi bamusaba kwigura agatanga isambu ye ibarirwa agaciro k’amafaranga 15 000 na radio yari atunze, baramukubita bamugize intere baramureka, bamuziza guhisha Rurangwa. Isambu ye yayisubijwe nyuma ya Jenoside.
Gusimbuka urupfu bwa gatanu: Rurangwa yagiye ahitwa Rubumba ku muntu basenganaga, iwe hari irondo, Rurangwa akomanze undi aza mbere ahita amwereka aho anyura kuko irondo ryari rimukurikiye. Ubwo yasubiye mu rufunzo ariko aza gushakisha amakuru ku muntu wari utuye muri Gashora, mu nzira agenda agwa mu irondo.
Rurangwa yageze mu irondo abantu bicaye hepfo abandi haruguru y’umuhanda, batangira kubazanya bati uriya si Rurangwa, ubwo undi wari umaze kubaha intera akinabugeri bamukurikiza amacumu n’imyambi ariko arabacika asubira mu rufunzo. Na bwo aba ararokotse.
Uwamuhishe bwa nyuma yamuraje hagati ye n’umugore we
Muhayimana Emmanuel yari Moniteur Agri (bari abantu bafasha abaturage mu by’ubuhinzi), yari atuye muri Cellure Rushubi, muri Komine Gashora muri Segiteri ya Musovu, Rurangwa yahageze bigoranye bitewe n’uko ngo umuntu yagendaga yihishahisha, yabona umuntu agasubira inyuma, yabona igihuru agahagarara akabanza kureba. Byamutwaye amasaha arindwi, ahagera saa saba z’ijoro, ahantu yakagenze isaha imwe gusa.
Ati “Nagezeyo ndamukomangira abanza kunyihorera, numva arasuhuza imitima n’umugore we, njya ku kadirishya ndakomanga, arambaza ati “uri nde?” Ndamwibwira. Ahita avuga ngo bajyaga bavuga ko wapfuye.
Uwo mugabo yambwiye ijambo rikomeye, ati “’Bajya bavuga ko uwo bazasangana Umututsi bazamwica, none reka nze ngufungurire, baze batwice nawe bakwice’. Icyo gihe bampa imineke, nasanze baraye basenga batariye, andyamisha ku buriri bwe hagati ye n’umugore we.”
Uyu mugabo Muhayimana ngo yasabye umugore we na murumuna we kugira ibanga ntibazavuge ko bahishe Rurangwa, baramwumvira.
Bukeye Muhayimana ajya mu murima aho yari yarahinze ubwatsi ahacukura umwobo ngo Rurangwa ajye ahihisha ku manywa aze kuryama nijoro.
Rurangwa ati “Umwobo wari utwikiriye, urimo shiting n’ibiringiti, numva ni byiza cyane noneho ndaryama ndasinzira, bukeye nsubiyeyo kurya nijoro mubwira ko nzajya nirarira mu mwobo kuko mu nzu nararaga nshikagurika.”
Bwarakeye ngo mu rugo kwa Muhayimana haza Interahamwe nyinshi z’i Bicumbi, aramuburira ati “Ntuzagaruke iwanjye, jya uguma mu mwobo, uzajya urya nijoro, ibiryo uzajya ubisanga mu giti, ibindi nzajya ngerageza kubimenya.”
Hashize icyumweru Rurangwa abayeho atyo agiye kureba mu rugo kwa Muhayimana asanga barahunze, ndetse iwe harasahuwe. Nyuma Rurangwa yaje gufatwa n’abari abasirikare ba RPF- Inkotanyi, bamushyikiriza abandi, baramwondora.
Rurangwa yatubwiye ko bariya bamugiriye neza benshi bakiriho, ariko by’umwihariko Muhayimana Emmanuel yarahunze nyuma arahunguka na we ngo ariho kandi ubucuti bwabo bwarakomeje.
Mu nkuru itaha tuzabagezaho uko Rurangwa yaje kubonana n’abana be babiri barokotse Jenoside, ariko bakaba barahungishijwe n’abandi bantu batahigwaga babageza muri Zaire (Congo Kinshasa y’ubu).
HATANGIMANA Ange Eric
UMUSEKE.RW


text:
Papa Francis azateza cyamunara Lamborghini yahawe kugira ngo izafashe abakene
Papa Francis atangaza ko imodoka yo mu bwoko bwa Lamborghini Huracan yahawe nk’impano atazayigendamo ngo ahubwo izatezwa cyamunama bityo amafaranga azavamo afashe abakene.
Amakuru atangazwa na Daily Mail agaragaza ko iyo modoka iri mu zihenze ku isi, ifite ibara ry’umweru, yayihawe ku itariki ya 15 Ugushyingo 2017.
Nyuma yo guhabwa iyo Lamborghini n’uruganda rwo mu Butaliyani rukora izo modoka, yahise ayiha umugisha, avuga ko izatezwa cyamunara.
Amafaranga azavamo akazajya mu bikorwa byo gufasha abakene bo ku isi,harimo n’igikorwa cyo kubaka umuryango w’abakristu bo mu gihugu cya Irake washenywe n’umutwe w’iterabwoba wa ISIS.
Andi mafaranga azajya gufasha abagore bajya gucuruzwa n’abajyanwa gukora uburaya ku ngufu andi akazajya gufasha imiryango yita ku buvuzi muri Afurika.
Ukurikije amafaranga asanzwe agura iyo modoka angana n’ibihumbi 200 by’Amadorari ya Amerika, abarirwa muri miliyoni 170RWf, bigaragara ko mu gihe izatezwa cya munara izagirishwa menshi kurenza ayo.
Amakuru aturuka mu ruganda rwakoze iyo modoka avuga ko Papa Francis yaherewe iyo modoka mu Mujyi wa Vatican aho atuye.
Uruganda rwakoze iyo Lamborghini rugengwa n’uruganda rw’Abadage rwitwa Volkswagen.
Dukurikire ukanda kuri Like
Ibitekerezo ( 11 )
Shepherd Bushiri akwiye kwigira kuri Papa gufasha ababaye aho kugurira maserati umwana w’imyaka itanu. Abaye umugabo na yo yayishyira ku isoko.
Papayarakoze imana izamuhe imigisha
papa imana imuhe umugisha kubwigitekerezo yagize koko bishobozwa bake kuriyisi dutuyemo. imana imushoboze icyo gikorwa cyubutwari.
mume number ze nyigurire
May the Lord bless Pope Francis!
Imana ihe umugisha Papa kubw,igikorwa cyiza yakoze
Ibyo yakoze ninkinshinganoze njye mbona ntagitanga zakirimo kuko agombagukora ibikorwa byinshi byurukundo kugirango tugumye tumwigireho.
Nyirubutungane Papa
Nyagasani amwishimire kd yakoze kuduha urugero ryokwigomwa
Daddy Masasu buriya nawe arahita agurisha iye...
Ni igikorwa cy’urukundo pe reka aduhe urugero rwiza natwe tumurebereho nka nyirubutungane duhere ko dukora ibyo adusaba. Ni umuco ukwiye kuturanga twese abakristu tugafashanya ,tugakunda bagenzi bacu nkuko twikunda tukabana kivandimwe .
nyirubutungane natubere urugero natwe turebereho


text:
Igisonga cya mbere cya Nyampinga w’u Rwanda 2017 Shimwa Guelda aratangaza ko atigeze abasha gushyira mu bikorwa umushinga we biturutse ku mbogamizi zitandukanye zirimo ubushobozi bw’amafaranga.
Harabura iminsi 11 ngo Nyampinga w’u Rwanda 2018 Iradukunda Elsa n’ibisonga bye bine, basimburwe n’abandi bazakomereza aho bari bageze.
Mbere y’uko aba bakobwa batorwa bari baratanze imishinga inyuranye bazashyira mu bikorwa mu gihe bazaba bamaze gutorwa.
Eachamps yagiye iganira na bamwe mu bakobwa batsindiye imyanya muri Miss Rwanda 2017 mu bihe butandukanye batuganiriza byinshi ku rugendo rwa manda yabo.
Mu Kiganiro twagiranye na Shimwa Guelda wabaye igisonga cya mbere cya Nyampinga w’u Rwanda 2017 yadutangarije ko uyu mwaka wamugendekeye neza ndetse wanamusigiye isomo ry’uko ibyo umuntu aba ateganya akenshi biba bitandukanye n’ikuri kw’ibiri hanze.
Shimwa Guelda yari yariyemeje guteza imbere ubukererugendo ariko bushingiye ku bugeni aho yari gushyiraho ikigo gikusanyirizwamo ibihangano bitandukanye by’abanyabugeni ariko ntibyaje kumukundira kubwo kubura ahantu ibyo bihangano byazajya byerekanirwa.
Yagize ati “ nari navuze ko nzashinga inzu imurikirwamo ibihangano bitandukanye, mu guteza imbere ubukerarugendo biciye mu bugeni. Nagombaga gushaka abanyabugeni bakora ibihangano bikubiyemo ibyiza bitatse igihugu, bigatuma abantu bifuza gusura igihugu kubera n’amashusho babona. Abanyabugeni bari bahari gusa ntibyari byoroshye kubashyira hamwe kugira ngo bakore nta hantu hahari ho gushyira ibyo bihangano byabo.”
Shimwa Guelda kandi avuga yari yiteze inkunga y’amafaranga yemerewe ariko uwayimwemereye amutenguha ku munota wa nyuma.
Akomeza avuga ko umushinga we ateganya kuwusubukura mu minsi mike iri imbere aho yateguye irushanwa rizahuza abanyageni, uzatsinda akazahembwa ndetse ibihangano bye bikajya bikoreshwa ahantu hatandukanye.
Yagize ati “natekereje iyindi nzira nshobora kuba nabicishamo, muri uku kwezi kwa Werurwe bishobora kujya mu bikorwa nihatagira ikigenda nabi. Ndashaka gukora ikintu kimeze nk’irushanwa rizahuza abanyabugeni ku buryo igihangano cyiza kizahembwa kizajya gikoreshwa mu bintu bitandukanye bikurura bamukerarugendo.”
N’ubwo Shimwa Guelda atabashije gushyira mu bikorwa umushinga yari yateganyije avuga ko hari ibikorwa bitandukanye yagiye yitabira birimo gushishikariza abanyeshuri gukunda umuco nyarwanda, gushishikariza abana gusubira mu mashuri, gukura ubukangurambaga mu rubyiruko ku muco wo gukunda igihugu.


text:
Akiwacu Colombe ni izina rikomeye mu myidagaduro ya hano mu Rwanda, uyu mukobwa yegukanye ikamba rya Nyampinga w’u Rwanda mu mwaka wa 2014, uyu ubusanzwe umenyerewe nk’umunyamideri ukomeye wibera ku mugabane w’Uburayi kuri ubu uyu mukobwa yamaze gushyira hanze amashusho amugaragaza nk’umunyempano mu kubyina.
Miss Akiwacu Colombe akirangiza igihe cya yamaranye ikamba rya Nyampinga w’u Rwanda yahise yerekeza ku mugabane w’Uburayi aho yari agiye gukomereza amasomo mu Bufaransa, uyu mukobwa akigera mu Bufaransa yahise akomeza gahunda ze zo kumurika imideri nk’umunyamideri wabigize umwuga, usibye kumurika imideri kandi uyu mukobwa yakunze kugaragaza amafoto ye nk’umukobwa usobanukiwe neza iby’imyitozo ngororangingo.
Nyuma y’izi mpano uyu mukobwa yakunze kugaragaza yaje kongeraho n’impano yo kubyina akaraga umubyimba yagaragaje mu mashusho yashyize ku rukuta rwe rwa Instagram ari kubyina, aha akaba yaragaragazaga ko kubyina kwe yabitewe nuko yitegura kujya mu kabyiniro ariko amasaha akaba ataragera. Abakurikira uyu mukobwa ku mbugankoranyambaga bahise batangarira iyi mpano yindi afite bagiye bamugaragariza kwishimira iyi mpano.
Akiwacu Colombe yabaye Nyampinga w’u Rwanda mu mwaka wa 2014, uyu ni umunyamideri w’umunyarwandakazi ariko uba mu gihugu cy’Ubufaransa aho yakomeje gukurikiranira amasomo ye.
Reba hano uko Akiwacu Colombe yariye umuziki kakahva
Emery@Rwandapaparazzi.rw
76,900 total views, 600 views today


text:
novembre 2013
Ubutumwa Umubyeyi Bikira Mariya yahaye Byishimo ku I tariki 28/11/2013
Umubyeyi Bikira Mariya yaje ababaye cyane ari mu rumuli rwinshi cyane, ntabona icyo ndugereranya narwo ,nuko aranyitegereza, aransuhuza ati;
B.K: Uraho mwana wanjye ukomeje kwihanganira imibabaro yose uhura nayo.
Byishimo : Uraho Mama.
B.K: Mwana wanjye umeze ute?
Byishimo : Mama meze neza gahoro nanjye urabibona, imibabaro ni myinshi mu mubiri wanjye.
B.K : Mwana wanjye ihangane ukomeze utwaze, kuko kubabara kwawe, hari benshi kurimo gukiza. Mwana wanjye , aho uri komeza usenge ,usengera benshi muri kino gihugu, ndetse n’isi yose, kuko ,nicyo wahamagariwe.
Mwana wanjye ongera unsuhurize abana banjye bose bari hirya no hino uti; nimugire amahoro, ni mugire amahoro, ndayabifurije bana banjye kuko ndi kumwe namwe, nababwiye ko u Rwanda rwicayemo njye n’umwana wanjye niko bimeze kandi ntawe uramenya aho twicaye njye n’umwana wanjye.
Bana banjye, uyu munsi nongere mbasubiriremo kubyo nababwiye, nababwiye ko igiti kinini cyumye nta mashami gisigaranye, niko bimeze ,ureba nashishoze, gisigaye gihagaze cyonyine; bana banjye ibyo nababwiye byose muri kubibona nta na kimwe gisigaye.
Bana banjye ,u Rwanda turwicayemo njye n’umwana wanjye tugiye ku rwisukurira kandi byaratangiye; ntagaruriro mubimenye, aho mwicaye mumenye ko ari njye uhabicaje, ninjye ubabeshejeho nta wundi.
Bana banjye utwo mutunze mujye mwibuka abakene,mubafashe,kuko nuha umukene ninjye uzaba uhaye.Bana banjye nimutange namwe muzahabwa,bana banjye ibikomeye biraje,kandi bizarokoka bake, nta gihe ntababwiye, nta gihe ntababwiye, nta gihe ntababwiye,mu bimenye ntacyo muzireguza imbere y’Imana Data.
Bana banjye, narababuriye, naravuze, umwana wanjye yaravuze, ariko mwanze kumva. Narababwiye kenshi, umwana wanjye arababwira, mbatumaho intumwa n’abahanuzi, ariko nta na kimwe mwumvishe,mwibereye mu tuntu n’utundi.
Bana banjye, mbisubiyemo, murarundarunda byinshi ariko mubimenye ko atari ibyanyu, ntabyo muzarya. Bana banjye, muvuge Rozali yanjye cyane, muyivugane ubwiyoroshye no kwicisha bugufi kandi nimuterwa mugatabaza, nzabatabara; ubwo ndabwira abana banjye bumva ibyo mvuga, kandi bakabishyira mu bikorwa.
Naziye mwebwe, naziye mwebwe, naziye mwebwe abanyarwanda kuko nabonaga hari icyo mukeneye, mbisubiyemo imvura y’amahindu igiye kubanyagira kandi irarokoka bake, murumve namwe iyo mvura mbabwira iyo ariyo.
U Rwanda narabasuye njye n’umwana wanjye, ariko mwanze kutumva ,intango iruzuye igiye gusandara, ubu igihugu cyose muragoswe, impande zose muragoswe, ubu shitani yabinjiyemo irimo iri gukorera ku mugaragaro.
Muririrwa muravuga hirya no hino ngo mufite amahoro ntayo, abana banjye hirya no hino barimo bararira bavuga ngo nimbatabare, igihe rero kirageze cyo kubatabara, kuko unkunda njye n’umwana wanjye ntabwo azakorwa n’isoni. Ubu ndareba kino gihugu cyanyu, nkarira adakama, mbisubiyemo niba ntabyo mubona, nababwiye intambara hirya no hino , mbabwira imyuzure, mbabwira imiyaga , amahindu, inkangu,ibyo byose ntacyo mutabonye, mumenye rero ko ntagisigaye.
Bana banjye mbisubiremo, nimuvuge rero Rozali cyane n’Ishapule y’ububabare, mubivuge mubikuye ku mutima kuko aribyo bigiye kubakiza muri iyi ntambara ibugarije. Bana banjye b’abanyarwanda, mukomeze murye abo nabashinze, benshi mwiyita ngo muri abayobozi ariko mugiye kubiryozwa.
Nababwiye ngo musabane imbabazi, mutange imbabazi murananira, umwana wanjye aje kwisukurira kino gihugu kuko niho yicaye, nababwiye ko muri akarorero k’amahanga, aka gahugu twicayemo, umwana wanjye aje kugasukura maze abari hirya no hino bifuze kukageramo, aje guhana no guhemba uwakoze nabi ahanwe awakoze neza ahebwe, aje kandi ari umwami w’isi n’ijuru.
Bana banjye naje mbasanga naje mbakumbuye ariko mwaranze muntera utwatsi, mureke rero ibyavuzwe byuzuzwe kuko ibyo nababwiye nta na kimwe gisigaye, erega bana banjye aho muri ni munyiyambaze njye n’umwana wanjye, ariko ndabwira abankunda njye n’umwana wanjye kuko abankomeyeho nanjye mbakomeyeho, kuko muri bino bihe bikomeye abankunda abo bo nzabarinda.
Hari abirirwa bavuga ngo barankunda nyamara murabeshya ntabwo munkunda, hari abirirwa bavuga ngo bakunda umwana wanjye Yezu njye bakanyibagirwa, mumenye ko ntawe ukunda umwana ngo yange nyina.
Bana banjye ibihe bikomeye biraje kandi birabugarije kandi bizarokoka bake, bamwe baririrwa bavuga ngo igihe mwavugiye, igihe mwavugiye, ni agahe gato nari nabahaye kugirango ndebe ko mwisubiraho none ndabona ntacyakozwe.
Bana banjye iyo mbabwiye ngo ni mwunamure icumu,bamwe muravuga ngo dukomereze aho,bana banjye b’abanyarwanda nababwiye ngo aho mwicaye , aho muryamye munjye mushobora guhurira ku isengesho nkuko muhurira ku imbehe,ariko ndabona umwe ari ukwe undi ari ukwe.
Bana banjye nongere mbabwire, Kigali we, Kigali we, Kigali we, ndabona ntabuye rigiye gusigara rigeretse ku rindi. Murugarijwe hirya no hino ariko Kigali ni isibaniro kuko ndabona ntabuye rizasigara rigeretse ku rindi, nkuko nabibabwiye, umunyarwanda azashaka kurahura umuriro muri kirometero enye,ntabwo zikiri enye rero,ahubwo zirarenga.
Abantu benshi,baratashye,murumva namwe gutaha icyo aricyo buri wese yisobanurire; ari abari hanze ari abari mugihugu mwese, umwana wanjye agiye kubabumbira mu gikumba kimwe ,kugirango yitoranyirizemo inyangamugayo.
Nababwiye kera, nababwiye kera, naravuze,naravuze, uyu munsi bisa n’ubwa mbere na nyuma, bana banjye umuvuvu yagitse umuzinga usarurwa n’abandi, ibyo muri gupfa byose mugiye kubibura mu bireba, mbisubiyemo hari abakomeje kuvuga ngo dore igihe twababwiriye, mbabwize ukuri urugogwe rugiye kubikubita hejuru muri gushaka amafaranga murarundarunda byinshi ariko si ibyanyu, ntabwo muzabitunga ,mubimenye.
Bayobozi,bategetsi, murakomeza kurya abo muyobora ariko byinshi mugiye kubiryozwa, ntacyo ntababwiye, ndababaye, ndababaye, ndababaye cyane, mbabajwe n’abana banjye benshi bakomeje kurundarundanyirizwa mu nzu zimbohe abandi bakomeje gutoraka igihugu arimwe bahunga mwebwe bayobozi bakuru mugira ngo ibyo byose simbibona, kandi mba narangije kubibona.
Ntacyo ntavuze , ntacyo ntavuze,ntacyo ntababwiye, uwumva yarumvishe utarumvishe nawe ni akazi ke agiye ku bibazwa. Bana banjye aho muri abanjye ndabasaba ngo mwisubireho kuko amazi yarenze inkombe, aho bigeze nta garuriro.
Uyu munsi mbabwiye ibyo kandi mbibabwiye mbabaye kuko ibyo nababwiye nta na kimwe mwumvishe.Bana banjye, mubimenye kuko ibyo twababwiye byose bigiye kuzuzwa nta kadomo na kamwe kagabanutseho,mbisubiyemo kandi ubu butumwa busa n’ubwa mbere na nyuma, ngaho mubane nanjye urukundo rwanjye rubakomeze, ngaho mugire amahoro kandi mugwize andi, bana banjye nkunda kandi mwanyiyeguriye uyu munsi wa none mbahaye inkunga yanjye y’umubyeyi kandi mbahaye umugisha.


text:
Uturere tugize amajyaruguru turasabwa kutazarenza imyanya 10 ya mbere mu mihigo
Guverineri w’Intara y’Amajyaruguru arasaba uturere tugize intara ayoboye kuzagaragara nibura mu turere icumi twa mbere mu kwesa imihigo y’umwaka 2011-2012.
Ibi Guverineri Bosenibamwe Aime yabivuze tariki 15/05/2012, muri gahunda yo kugenzura aho imihigo y’ uyu mwaka igeze ishyirwa mu bikorwa, ndetse n’aho itegurwa ry’imihigo y’umwaka utaha rigeze.
Bosenibamwe, yagize ati: “Twatangiye kare, none dufite igihe gihagije cyo kunononsora imihigo yacu, ntihazagire akarere karenga rwose imyanya 10 ya mbereâ€.
Bosenibamwe, yanasabye kandi uturere guhiga imihigo ifatika, ariko nyine bashoboye kwesa, igaragaza impinduka mu buzima bw’abatuye intara y’amajyaruguru.
Ati: “hari aho nabonye akarere kahize umuhigo wo kubaka ikiraro, gisanzwe cyubatse, bateganya guhindura imbaho zishaje gusa. Uyu si umuhigo wo gukorwa mu mezi 12 kandi mu kwezi kumwe waba urangiyeâ€.
Mu igenzura rya nyuma ry’aho imihigo y’uyu mwaka igeze ishyirwa mu bikorwa, guverineri w’Intara y’Amajyaruguru arashima aho uturere twose tugeze dushyira mubikorwa ibyo twiyemeje, gusa asaba uturere nka Gicumbi gushyiramo imbaraga kuko hari aho kakiri inyuma.


text:
Amakosa 5 abashakanye bagomba kwirinda gukora
Kugira ngo abashakanye bakomeze gukundana hari ibintu bitwararika. Iyo umwe mu bashakanye cyangwa bombi bakoze bimwe muri byo bitangira kuzana amakimbirane, urukundo rukagenda ruyoyoka. Bimwe muri ibyo birimo ibi bitanu bikurikira :
1. Irinde Kuvuga nabi uwo mwashakanye umubwira abandi bantu niyo yaba ari abo mu muryango. Hari abantu bahora bavuga buri kantu kose kabaye cyangwa abtishimiye kubo bashakanye. Mu gihe mufite ikibazo mwagerageza kugicyemura mwembi. Mu gihe wumva ukeneye kugisha inama abantu, ku kibazo wenda kikuremereye hitamo abantu ubona b’indacyemwa mu magambo kandi nabo wirinde kubabwira uharabika uwo mwashakanye.
2. Irinde Kwemerera abandi bantu kuvuga nabi uwo mwashakanye. Mu busanzwe abashakanye baba bagomba kurindana. Iyo rero wumvise hari abantu batangiye kuvuga nabi uwo mwashakanye nubwo yaba atabyumva byaba byiza ubasabye kubireka. Aha bikunze kuba wenda abo mu muryango banegura uwo umwana wabo yashatse. Ni byiza rero kubasaba ko barekera aho icyo kiganiro. Niba ari bantu utabuza icyo gihe wava aho bari kubivugira.
3. Irinde Guhishanya. Ni bibi kwibikaho amabanga ugahisha uwo mwashakanye ibintu wenda bijyanye n’amafaranga, abacuti, email, ibyo waguze, ibyandikwa kuri telephone, abo muri busangire, indwara,etc.. kereka wenda ari ikintu kiza ushaka kumukoreraho surprise. Naho ubundi uko muhishanya bituma mutisanzuranaho.
4. Mwirinde kubwirana nabi : abantu bashakanye hari igihe batumvikana ariko mwirinde gutukana, kubwirana amagambo mabi, gutera ubwoba, cyangwa gukoresha andi magambo yakomeretsa undi. Ni byiza kuganira ku byo mutumvikanyeho mutuje kandi mwubahanye mwerekana ko mugikundanye nubwo hari ibyo mutari kumva kimwe.
5. Mwirinde kurwana cyangwa kubabazanya ku mubiri nko gusunikana, gukurura, gukubita urushyi, cyangwa ubundi buryo bwose bwo gukubita. Niba uri mu rushako ukaba ukubitwa wakwegera inzego zirwanya ihohoterwa zikagufasha.
Hifashishijwe urubuga rwa patheos.


text:
Sebanani André yavutse mu 1952, avukira mu cyahoze ari Komini Kigoma Perefegitura Gitarama, ubu akaba ari Akarere ka Nyanza, Intara y’Amajyepfo. Amashuri yisumbuye yayize i Shyogwe nyuma aza gukomereza muri “Collège Officiel de Kigali : COK” nyamara yaje kwirukanwa hagati ajya gukora nk’umucungamari muri TRAFIPRO i Kabgayi. Nk’uko bitangazwa n’inyandiko y’Inama y’Igihugu y’Itangazamakuru, Sebanani yaje gukora kuri Radiyo Rwanda muri gahunda zitwaga Discothèque-Phonotèque, Urwenya, Ubuvanganzo (...)
Sebanani André yavutse mu 1952, avukira mu cyahoze ari Komini Kigoma Perefegitura Gitarama, ubu akaba ari Akarere ka Nyanza, Intara y’Amajyepfo. Amashuri yisumbuye yayize i Shyogwe nyuma aza gukomereza muri “Collège Officiel de Kigali : COK” nyamara yaje kwirukanwa hagati ajya gukora nk’umucungamari muri TRAFIPRO i Kabgayi.
- Sebanani André wazize Jenoside.
Nk’uko bitangazwa n’inyandiko y’Inama y’Igihugu y’Itangazamakuru, Sebanani yaje gukora kuri Radiyo Rwanda muri gahunda zitwaga Discothèque-Phonotèque, Urwenya, Ubuvanganzo bw’umwimerere Nyarwanda, Umukinnyi w’ikinamico mu itorere “Indamutsa”.
Azwi cyane mu makinamico akinanye ubuhanga n’ubu agikundwa n’Abanyarwanda. Azwi cyane ni Nzashirira ingurugunzu nkiri Ngangi ; Icyanzu cy’Imana (Uwera) n’izindi.
Sebanani yashakanye na Mukamulisa Anne Marie tariki 01 Nzeri 1979 babyarana abana bane aribo, Sheja Eliane, wavutse mu 1981, Damarara Diane wavutse mu 1984 ; Shyengo Frida wavutse mu 1985 ; na Songa Aristide ariwe bucura , wavutse mu 1988.
Nyina w’aba bana bose we yagize amahirwe yo kurokoka Jenoside, akaba avuga ko Songa atazi se neza kuko agize imyaka ibiri mu 1990, Sebanani yahise afungwa mu bo Leta yariho icyo gihe yitaga ibyitso by’Inkotanyi. Afunguwe ubuyozi bwa ORINFOR bwanze kumusubiza mu kazi ngo ntibakorana n’ibyitso.
Yari Umunyamakuru n’Umuhanzi, ukundwa ndetse ugikundwa na benshi
Indirimbo Urabaruta, Karimi ka shyari, Zuba ryanjye, Urwo ngukunda ni cyimeza, Mama Munyana, Susuruka yaririmbanye n’umufasha Anne Marie, Nkumbuye umwana twareranywe n’izindi zinyuranye ; ni urwibutso rukomeye yasigiye Abanyarwanda. Kubera urukundo rwamurangagwaho byatumye umufasha we amutura indirimbo y’urwibutso yise “Uracyariho”.
Mukakalisa avuga ko iyi ndirimbo yayikoze mu rwego rwo kugaragaza ko n’ubwo Sebanani yavuye mu bamukunda, ariko ko bakimuzirikana kandi ko umuhanzi adapfa kuko ibihangano bye bituma aguma mu mitima y’abari bamuzi aho usanga abantu benshi bamwibukira mu ndirimbo ze ndetse n’amakina mico atandukanye. Ngo kuba Sebanani atakiriho ntibivuze ko yazimye kuko yasize abana baseruka mu izina rye, kandi ngo yapfuye mu buryo bw’umubiri ariko roho ye iracyari kumwe n’umuryango we akaba ari na yo mpamvu yamutuye iyo ndirimbo.
Sebanani kandi yari afite impano yo kwicurangira akoresheje ibyuma bya kizungu nka piano, gitari kuvuza ingoma n’ibindi. Mu mwaka wa 1973 ni bwo yinjiye mu itsinda (orchestre) ryitwaga “Vox Populi” nyuma yaho Sebanani na bagenzi be batangije orchestre “Impala” yakunzwe ndetse kugeza n’ubu igikunzwe na benshi, kuva icyo gihe ngo banahise bamuha akazina k’akabyiniriro ka “Pépé la Rose” .
- Sebanani yari umwe mu bashinze Orchestre Impala.
Nyakwigendera Sebanani ni we wabaye umuhanzi mu muryango w’iwabo ari na yo mpamvu Mukamulisa yemeza ko inganzo ye nta handi yayikomoye uretse kuba yarabyiyumvagamo gusa.
Yari afite ibihangano by’umwimerere we, kandi yibandaga cyane ku buzima busanzwe, kwerekana ibitagenda iyo yabonaga ibintu bizamba mu muryango Nyarwanda ndetse no ku rukundo. Mu kuvuga uko Sebanani yari abanye n’abantu, Mukamulisa yagize ati: “Sebanani iyo yajyaga guhanga yarabanzaga akitegereza uko umuryango Nyarwanda uhagaze ku gihe cye ahereye ku baturanyi be ba hafi, yaririmbaga urukundo rwa kivandimwe ndetse n’urw’abasore n’inkumi agamije kurubyutsa kuko urwa benshi rwari rwarakonje”.
Nyakwigendera Sebanani Andereya yari umuntu urangwa n’urugwiro ndetse ugasanga arangwa no gususurutsa abo bari kumwe akoresheje ibiganiro bisetsa. Sebanani yakundaga kwegera abana be akabigisha kwanga umugayo n’umushiha nk’uko mu buhanzi bwe habaga higanjemo amagambo yamagana urwango, amatiku, kwivanga, munyangire, n’ibindi. Sebanani yagiraga abantu inama nk’uko byumvikana cyane mu butumwa bukubiye mu ndirimbo ye yise “Karimi ka shyari”, aho yakanguriraga abantu kurangwa n’umutima ukunda batababazwa n’ibyiza abandi bagezeho.
Nyakwigendera Sebanani yararirimbaga akaba n’umuyamakuru wa Radiyo Rwanda, akaba yarishwe muri Jenoside yakorewe Abatutsi mu Rwanda muri Mata 1994.
Ibitekerezo
Imana izamuhiruko ridashira Kanda hano umusubize
twabuze abantu bingenzi.ariko Imana ibahe kuruhukira mumahoro Kanda hano umusubize
Imana ikomeze imuhe iruhuko ridashira RIP Kanda hano umusubize
Imana ikomeze imuhe iruhuko ridashira RIP Kanda hano umusubize
Mwaramutse neza,uwavuga ibyiza bya Sebanani ntiyabivuga ngo abirangize .Sebanani ibihangano bye byatangaga ubutumwa bwo kubaka umuryangonyarwanda kuburyo n'umuntu wo muri kino gihe yumva indirimbo ye ukagirango yayihimbye n'imugoroba kubera umwimerere w'ibihangano bye,ukaba utamenya ko hashize imyaka 24 atabarutse .Imana yonyine imworohereze kandi imuhe iruhuko ridashira rikwiriye INZIRAKARENGANE zazize Genocide . Kanda hano umusubize
Sebanani yari umuntu w'umuhanga cyane nakundaga cyane cyane mu makinamico yakinaga.Tuzahora tumwibuka Kanda hano umusubize
SHA BYIHORERE! Kanda hano umusubize


text:
Ku wa gatandatu tariki 02 Gashyantare 2013 abanyarwanda batuye mu karere ka JYLLAND-FYN mu gihugu cya Danemark barahuye mu gutangirana umwaka mushya. Habaye ubusabane no guha urugero rwiza abakiri bato mu rwego rwo kubungabunga umuco nyarwanda bifuza gusagasira aho batuye mu mahanga no kwihesha agaciro.
Jackeline HANSEN Perezida wa Diasipora nyarwanda yo mu karere ka JYLLAND-FYN muri Danemark yagize ati «Abanyarwanda aho tuva tukagera tugomba kwihesha agaciro, haba mu bikorwa no mu mico yacu ya buri munsi. Gushyigikira umuco wacu, guhura tukungurana ibitekerezo, mu by’ukuri ni ukwifasha no kwerekana ko Abanyarwanda dufite agaciro koko."
Uwo munsi habaye ibikorwa binyuranye bituma abantu basabana birimo Tombola, kwerekana no kugurisha ibihangano byo mu Rwanda (uduseke, inkongoro, imyenda, ….), Imbyino za kinyarwanda z’itorero “Amariza” rigizwe n’urubyiruko rutuye JYLLAND-FYN. Umuhanzi Kitoko Bibarwa na we wari witabiriye uyu munsi yashimishije cyane abari baje ari benshi kwizihiza ubwo busabane.
Abanyarwanda ndetse n’inshuti zabo batuye Danemark bishimiye icyo gikorwa cyo kubahuza, kuko bwari ubwa mbere bikozwe muri Diyasipora yabo basaba ko byahoraho.
Jackeline HANSEN ashishikariza Abanyarwanda gushyira hamwe, gukunda igihugu cyabo no kubana neza n’ababakiriye mu rwego rwo kwerekana umuco mwiza usanzwe ubaranga.
Amafoto yafashwe na Peter Eilertsen


text:
Ubushashatsi bwakozwe n’umuryango witwa The Global Burden of Diseases, bukozwe n’abashakashatsi bagera kuri 500 mu bihugu 50 ku migabane yose y’isi, bwagaragaje ko impfu ziterwa n’imirire mibi ku isi zagabanutse zigasimburwa n’iziterwa no kurya cyane.
Nk’uko abakoze ubushashatsi babigaragaje, mu myaka y’i 1990, umubare w’abantu bapfaga bazize imirire mibi wari munini cyane; mu gihe kuri ubu, uhereye mu bihugu byo mu burengerazuba bw’isi(ibihugu byateye imbere), hari ikibazo kiri guterwa no kurya cyane.
Ingaruka zirimo umubyibuho ukabije, indwara z’umutima, diyabete n’ibindi, bitera 1/4 cy’impfu zose zo ku isi.
Iyi raporo ikomeza ivuga ko ugereranyije, urugero fatizo rw’igipimo cy’ibiro ku bunini bw’umubiri wa muntu (Indice de masse corporel) rwazamutse rukava kuri 6 ku isi yose rukagera ku 10.
Si mu bihugu byateye imbere gusa kuko no mu Burasirazuba bwo hagati, muri Afurika na Aziya, icyo kibazo kirahagaragara.
Iyi raporo igaragaza ko n’ubwo hariho izo mpungenge, hari ikintu cyo kwishimira. Impfu z’abana bari munsi y’imyaka itanu zaterwaga n’imirire mibi, diyare cyangwa indwara zituruka ku mwanda zagabanutse ku rugero rwa 60%, ugereranyije n’imyaka y’ahagana 1990.
Ikibazo cy’impfu z’abana gisigaye muri Afurika na Aziya yo hepfo gusa, cyane cyane bitewe na malariya cyangwa agakoko gatera SIDA.


text:
De bandit ni agace gaherereye mu Kagari ka Tetero mu Murenge wa Muhima karangwagamo ubujura n’ubusinzi bukabije ndetse n’urugomo rwaterwaga n’indaya n’abajura benshi bari bagatuyemo, bigahungabanya umutekano cyane mu masaha y’ijoro, bitewe n’imiterere yaho ndetse n’imibereho y’abahatuye.
Ubuyobozi bw’inzego zibanze bwagerageje kurwanya ibi bikorwa bihungabanya umutekano hashyirwaho ingamba zitandukanye zo guhangana n’iki kibazo.
Kuri uyu wa Gatanu tariki ya 18 Ugushyingo 2016, ubuyobozi bw’Umurenge wa Muhima bwageneye abanyerondo bose bawukoreramo, ibikoresho birimo amakoti y’imvura n’amatoroshi bizabafasha mu kazi kabo ka buri munsi barushaho kubungabunga umutekano umaze kugerwaho.
Umunyamabanga Nshingwabikorwa w’Umurenge wa Muhima, Ruzima John, yabwiye IGIHE ko ’de bandit’ isigaye yitwa ’de jolie’ kubera ko nta mabandi n’indaya ndetse n’ibikorwa by’urugomo bikihagaragara nka mbere.
Yagize ati “Ubu izina rya ’de bandit’ ryabaye amateka. Kuri ubu hasigaye hitwa ’de jolie’ kuko nta ndaya n’abajura bakihagaragara kubera ko twahashyize inzu y’abanyerondo n’insengero ndetse n’isoko ry’abari abazunguzayi kugira ngo nibuze hahinduke naho harangwe umutekano usesuye.”
Umunyerondo witwa Mucyezamfura Samuel we avuga ko amakoti y’imvura n’amatoroshi bahawe azabafasha kurandura burundu ubujura muri uyu murenge.
Yagize ati “Bizadufasha byinshi kuko hari n’igihe imvura yagwaga tukajya kugama ibisambo bikaduca mu rihumye bikiba abaturage cyangwa se bigahungira ahantu hari umwijima hatabona tugatinya kubisangayo, ariko byose byakemutse.”
Uretse aba banyerondo bishimiye ibikoresho bahawe, n’abaturage bo muri uyu murenge bakomeje gushima imbaraga zidasanzwe ubuyobozi bwabo buri gukoresha kugira ngo aka gace karusheho kurangwamo umutekano usesuye.


text:
Abaturage bo mu mirenge itandukanye yo muri Kayonza bahuye n’amapfa kubera izuba ryavuye igihe kirekire. Mu guhangana nayo, ubuyobozi bw’ako karere bwakomeje kubafasha, bubaha ibyo kurya.
Ariko mu gihembwe cy’ihinga 2017 A, cyatangiye mu kwezi kwa Nzeli 2016, kubera ko aribwo imvura yaguye muri Kayonza, ubuyobozi buri guha abo baturage imbuto y’ibishyimbo n’ibigori byo guteza n’ifumbire yo kubifumbiza kugira ngo bahangane n’amapfa mu buryo burambye.
Umuyobozi w’Akarere ka Kayonza, Murenzi Claude avuga ko ibyo biri gukorwa kugira ngo abaturage bibasiwe n’amapfa boye kwiheba.
Agira ati “Nta bushobozi bafite bwo kubona imbuto n’ifumbire niyo mpamvu turi kubibaha kugira ngo bazigobotore aya mapfa”
Abo baturage bazahajwe n’amapfa bavuga ko nta kizere bari bafite kuko babonaga abandi bafite ubushobozi batangiye guhinga; nkuko Kamanzi Souzana, umwe muri bo, abisobanura.
Agira ati “Nta kizere twari dufite cyo kuzabona imbuto n’ifumbire kandi nta bushobozi twari dufite bwo kubyigurira. Twagize n’amahirwe akavura karagwa ndetse n’imvura yaradutunguye twari tuzi ko itazagwa kubera ko imaze igihe kinini itagwa, mbese turashima Imana n’ubuyobozi”.
Mugenzi we witwa Nyiransengimana Jeanette yungamo ati “Leta yatugiriye neza cyane kuva amapfa yatera baduha ibyo kurya ibishyimbo n’ibigori, baduhaye imbuto n’ifumbire turigutera nta kibazo. Imvura yaraguye twiteguye kweza tugasarura tukabasha guhangana n’amapfa yaduhangayikishije igihe kinini”
Mu gihe batareza imyaka bari guhinga, ubuyobozi bukomeje kubaha ibyo kurya birimo ibishyimbo n’ibigori kugeza igihe bazaba bejeje imyaka yabo.
Dukurikire ukanda kuri Like
Ibitekerezo ( 1 )
Aah! Nibyiza Cyane Pee!Bakomerez Aho,kdi Bazige no Guhunika,imyaka


text:
Ubusanzwe biba byiza iyo umugore n’umugabo bashakanye umwe ari isugi undi ari imanzi; iyo bitameze gutyo, akenshi bigira ingaruka nyinshi zirimo kutagirirwa icyizere gihagije n’uwo mwashakanye no kudashimishanya mu mibonano mpuzabitsina ku ruhande rumwe cyangwa kuri bombi.
a) Ingaruka Ku bakobwa
Abagabo bose ntibakora kimwe imibonano mpuzabitsina, ibitsina byabo nabyo ntibingana, ndetse n’ibihe bakoresha bakora imibonano mpuzabitsina nabyo biratandukanye. Niba rero umukobwa yarasambanyeho cyangwa yarasambanaga mbere yo gushaka umugabo, uwo mukobwa ashobora kuba yarashimishwaga n’umugabo ukoresha igihe kinini, ufite igitsina kinini cyangwa kirekire, cyangwa hakaba hari umugabo wamushimishishaga mu buryo runaka. Biragoye rero ko umugabo bazabana igihe cyose, azaba yujuje ibyo byose byashimishaga uwo mukobwa mu gihe cy’ubusambanyi kuburyo atazifuza abandi bagabo.
Ariko iyo umukobwa arongowe akiri isugi anyurwa n’umunezero ahabwa n’umugabo we, kuko nta wundi munezero w’imibonano mpuzabitsina aba yarigeze amenya, kandi nubwo yakumva andi makuru ku ruhande, ntiyabiha agaciro cyane nk’uwabitakaje yarabyigeze. Mbese ntimuzi yuko umuntu wungutse duke atagiraga na kimwe, anezerwa cyane kuruta uwahombye duke muri byinshi yari afite? Kandi ntimuzi ko uwariye ikintu akumva uburyohe bwacyo ariwe ukirarikira kuruta utarakirya? Uko niko no gukora imibonano mpuzabitsina bimera.Twibuke ko mu gihe cya kera, gutakaza ubusugi ku mukobwa cyari icyaha gihanishwa kwicishwa amabuye: Guteg. 22: 13-21.
b) Ingaruka Ku basore
Abagore bose ntibafata abagabo kimwe, n’imibiri yabo ntiteye kimwe : hari nk’abagore bagira amazi menshi mu gihe cy’imibonano mpuzabitsina (amavangingo), hari abagira make n’abatayagira. Niba rero umusore yarasambanyeho cyangwa yarasambanaga mbere yo gushaka umugore, hari igihe uwo musore yashimishwaga n’umugore ufite amavangingo menshi, cyangwa hakaba hari uburyo maraya runaka yamushimishagamo, biragoye rero ko umugore bazabana igihe cyose azaba yujuje ibyo byose byashimishaga uwo musore mu gihe cy’ubusambanyi kuburyo atazifuza abandi bagore; ibyo rero bishobora kuba intandaro yo guca inyuma uwo bashakanye, ari nayo ntandaro yo gusenyuka k’urukundo rwabo. Bashobora no kudacana inyuma ariko bigatera n’izindi ngaruka muri urwo rugo, urukundo rwabo rugahungabana, bakabana batishimanye nkuko byakagombye.
Urubyiruko mwese mbifurije kuzagira urugo ruhire mwirinda ubusambanyi!
IBYIZA BY’UBUSUGI N’UBUMANZI!
Ubusanzwe biba byiza iyo umugore n’umugabo bashakanye umwe ari isugi undi ari imanzi; iyo bitameze gutyo, akenshi bigira ingaruka nyinshi zirimo kutagirirwa icyizere gihagije n’uwo mwashakanye no kudashimishanya mu mibonano mpuzabitsina ku ruhande rumwe cyangwa kuri bombi.


text:
Itegeko rigena imitunganyirize n’imikoreshereze y’ amarimbi mu Rwanda riha inama njyanama y’akarere ububasha bwo kwimura cyangwa se gufunga irimbi.
Ibi ni na byo byatumye iriherereye munsi y’ ibiro by’ akarere ka Muhanga rimaze igihe kinini ridashyingurwamo.
Kuba iri rimbi ritagishyingurwamo byatumye rinameramo ibihuru byinshi, abarituriye ndetse n’ abakunze kuricaho bakaba bavuga ko mu masaha ya nimugoroba hakunze kuba hari urubyiruko ruhanywera ibiyobyabwenge rimwe na rimwe rukabambura ibyo bafite bityo ngo rihimuwe hagakorerwa ibindi bikorwa byabafasha.
Ubuyobozi bw’ akarere ka Muhanga buvuga ko magingo aya iri rimbi ridashobora kwimurwa bitewe n’ uko imyaka igenwa n’ itegeko itaruzura ariko ngo nigera bizigwaho.
Icyakora ngo mu rwego rwo kurikazaho umutekano ndetse no mu nkengero zaryo hazashyirwa amatara yo ku mihanda kugira ngo abazajya bahaca nijoro batazajya bagira impungenge.
Ingingo ya 14 y’ itegeko Nº 11/2013 ryo kuwa 11/03/2013 rigena imitunganyirize n’imikoreshereze y’ amarimbi mu Rwanda ivuga ko irimbi rusange rishobora kwimurwa cyangwa guhagarikwa ku nyungu z’ubuzima rusange bw’ abaturage cyangwa se ryuzuye.


text:
Cyabingo: Urubyiruko ruratangaza ko rwiteguye gutanga umusanzu warwo mubikorwa byo kubaka igihugu
Urubyiruko rurangije amashuri yisumbuye rwari rumaze iminsi muri gahunda z’itorero rwo mu murenge wa Cyabingo mu karere ka Gakenke ruvuga ko biteguye gutanga umusanzu wabo muri gahunda zo kubaka igihugu kandi bakabikora babikuye kumutima mu rwego rwo gusigasira ibyiza igihugu kimaze kugeraho.
Kuri uyu wa 07/01/2014, abo basore n’inkumi bo mu murenge wa Cyabingo bahize byinshi birimo kugira ubukangurambaga mu isuku, gutanga umusanzu w’amaboko mukubaka ibikorwaremezo hamwe no kwitabira gahunda za leta barushaho kuzigama banabikangurira abandi.
Oliva Habarugira, inkomezabigwi yo mu murenge wa Cyabingo, avuga ko nk’urubyiruko bicaye bakareba bagasanga nubwo nta bushobozi bafite hari icyo bashobora kubona bakazigama biyemeza guhiga umuhigo wo kwizigamira.
Ngo hambere bamwe bagiraga icyizere bazi ko bazaragwa n’ababyeyi babo ariko kubera ubwiyongere bw’abaturage buriho hanze aha, ubutaka buhingwa bwaragabanutse, none baricaye basanga nubwo nta bushobozi bundi bafite nk’urubyiruko ariko ngo hari igihe bashobora kubona ijana.
Akaba ariyo mpamvu bateganyije icyitwa “saving group†kuburyo ubonye icyo giceri yajya akijyanayo kugera igihe kizagera bakaba banahabwa inguzanyo yabafasha kwikorera ku giti cyabo batiriwe bashakira ahandi imirimo.
Fabien Hategekimana nawe w’intore y’inkomezabigwi yo mu murenge wa Cyabingo, avuga ko nyuma yo kubona ko hari ndwara nyinshi zitandukanye ziterwa n’isuku nkeya biyemeje kurwanya izo ndwara bakora ubukangurambaga
Ati “twamaze kubona ko harimo indwara nyinshi zitandukanye ziterwa n’umwanda niyo mpamvu twiyemeje kugirango izo ndwara tuzirwanye tugerageza kuzamura isuku, twahize ko byanga byakunda tugomba kuzagira ihuriro ry’ahantu tugomba kuzajya duhurira ibyo bintu tukagenda tukabikoraâ€
Umuyobozi w’akarere ka Gakenke Deogratias Nzamwita yabwiye urwo rubyiruko ko rugomba kurangwa n’indangagaciro na kirazira kandi nanone igikurikiyeho kikaba ari uko bagiye kwesa imihigo biyemeje.
Kuva gahunda y’itorero ku banyeshuri bashoje amashuri yisumbuye yatangira, mu murenge wa Cyabingo, torero rimaze gukorwa n’abasaga 800 mu gihe abasoje icyiciro cya mbere cy’itorero uyu mwaka bangana na 116


text:
http://igitsina.topstories24.com
Ese wari uzi ko abakobwa cyangwa abagore bakora imibonano mpuzabitsina cyane bashobora guhura n’ ingorane zo kuribwa mu gihe cy’ imihango? Sobanukirwa n’ uburibwe bwo mu mihango icyari cyo umenye n’ uko wabyitwaramo!
Ubwo bubabare bushobora gutuma umukobwa atabasha gukora imirimo yari asanzwe akora nko kujya ku kazi, ku ishuri n’ ahandi, ariko ngo bukaba bugabanuka uko imyaka y’ umukobwa yiyongera.
Igihe ari mu mihango agira uburibwe bukabije
Gusa ngo hari abazi ko iyi mihango ibabaza yaba igabanurwa no gukora imibonano mpuzabitsina n’ umuhungu, cyane ko nk’ abana bo mu mashuri yo hasi bakunze guhura n’ ibishuko by’ abahungu bababwira ko gukorana nabo imibonano mpuzabitsina byabakiza cyangwa se byabagabaniriza ububabare, ariko ibi si byo na gato, dore ko bashobora kuhandurira n’ indwara zandurira mu mibonano mpuzabitsina cyangwa bagasama inda batifuza.
Nk’ uko tubisanga ku rubuga rwa internet Wikipedia ndetse no mu bitabo nka gynecology and obstetrics, ngo iyi mihango ibabaza ikunze kugaragara cyane mu bagore cyangwa abakobwa bakora imibonano mpuzabitsina kenshi (nk’ indaya).
Abo rero bahura n’ ingorane nyinshi harimo n’ imihango ibabaza.
Bigenda gute?
Ubwo bubabare bw’ imihango bushobora gutangira nyuma y’ uko intanga ngore irekuwe n’ udusabo twayo (ovaire ): ibyo bita ovulation, ndetse bukaba bwageza igihe imihango irangiriye.
Iyo bigeze igihe cy’ irekurwa ry’ intanga ngore, igice cya nyababyeyi cyitwa endometre cyiyongera mu bunini, ni ukuvuga nyababyeyi yitegura kwakira igi rizavamo umwana.
Iyo intanga ngore idahuye n’ intanga ngabo, uturemangingo tugize cya gice (endometre) turapfa tukarekura icyo twakwita imisemburo yitwa prostraglandins ituma nyababyeyi (uterus) yikanyakanya (contraction) kugira ngo isohore iyo mihango, ari byo bishobora gutera uburibwe bwo mugihe cy’ imihango.
Ibimenyetso ni ibihe?
• Kubabara mu kiziba cy’ inda , mu matako, no mu gice cy’ umugongo cyo hasi mu gihe uri mu mihango.
•Kugira iseseme, kuruka, rimwe na rimwe kuzungera ukaba wagwa n’ igihumure (syncope), ndetse n’ umunaniro.
Wakora iki mu gihe cy’ imihango ibabaza ?
Mu kwirinda ububabare arya ibinini bigabanya uburibwe
•Menya ko ibi bituruka ku mihindukire y’ imisemburo (hormones) mu mubiri wawe n’ ubwo bishobora kugirana isano n’ indwara nk’ ibibyimba byo munda ibyara (leiomyome) n’ izindi, ariyo mpamvu twabagira inama yo kugana muganga igihe wumva bidasanzwe.
• Kunywa ibintu bishyushye nk’ icyayi
•Gukora imyitozo ngororamubiri
•Kurya imbuto zikungahaye kuri vitamine B12 na E kuko bigabanya ubu buribwe bwo mu gihe cy’ imihango
•Menya ko kandi ibinini bikoreshwa mu ku boneza urubyaro bishobora kugabanya ubu buribwe, cyane ko ngo bibuza irekurwa ry’ intangangore.
http://www.facebook.com/Igitsina(Groupe)
http://www.facebook.com/Igitsina(Page)


text:
Urwenya: IYO IMANA YATEGETSE, NA SATANI UBWE ARAYUMVIRA
IYO IMANA YATEGETSE, NA SATANI UBWE ARAYUMVIRA
Umugore umwe w'umukene yahamagaye kuri radiyo ya gikristu atanga ubuhamya anasaba ubufasha, ni uko umugabo umwe wakoranaga n'amadayimoni yiyemeza kumufasha.
Yamutumyeho umukozi we, amuha ibyo kurya byinshi arangije abwira uwo mukozi ati “numara kubimuhereza umubwire ko byaturutse kwa Shitani maze ndebe ko azemera akabyanga akicwa n'inzara.”
Ni uko umukozi aragenda arabimuha, undi aramushimira atangira no gutegura amafunguro ngo yirire.
Umukozi aramubazi ati: "Ariko se wowe urarya ntunagire amatsiko yo kumenya aho ibintu wahawe byaturutse?"
Mu ijwi rituje wa mugore aramusubiza ati: "SI NGOMBWA KUHAKUBAZA KUKO IYO IMANA YATEGETSE, NA SATANI UBWE ARAYUMVIRA"
Shyiraho Igitekerezo!
Subscribe to: Post Comments (Atom)


text:
Uyu munsi benshi bakunze kwita “May day” cyangwa (umunsi wa Gicurasi) waje kugirwa umunsi mpuzamahanga mu 1889 mu nama mpuzamahanga ya mbere yabereye i Paris mu Bufaransa yari yatumijwe ivuga ku kinyejana cyari gishize habaye impinduramatwara, byahurirayne n’imurikabikorwa Mpuzamahanga ryagaragazaga ibikorwa by’indashyikirwa byagezweho mu nzego zitandukanye, yaba ikoranabuhanga, ubumenyi n’ubugeni.
Muri iyo nama impirimbanyi y’uburenganzira bw’abakozi Raymond Lavigne, atanga igitekerezo ko buri mwaka itariki ya 1 Gicurasi, hajya hibukwa bariya bakozi bishwe baharanira uburenganzira bwabo mu myigaragambyo y’i Chicago.
Ahanini icyo abantu baharaniraga ni uburenganzira bw’umukoreshwa kuko kubera kwiyongera gukabije kw’inganda kwariho icyo gihe mu kinyejana cya 19, ba nyir’inganda n’abakoresha bakoreshaga nabi abakozi babo bagendereye kubona inyungu y’ikirenga.
Itariki ya 1 Gicurasi iza kwemezwa mu 1891. Uyu munsi waje kwitabirwa cyane n’ibihugu byagenderaga ku matwara ya gisosiyalisiti na gikomunisiti, aho mu nama mpuzamahanga y’amashyaka ya gisosiyaliste yabereye Amsterdam mu 1904, basabwe kujya bigaragambya kuri iyi tariki kugira ngo bashyirirweho amasaha umunani y’akazi atarenga.
Iyi nama yabigize ihame ku mahuriro y’abakozi y’ibihugu byose ko tariki ya mbere Gicurasi, bagomba guhagarika akazi aho bishoboka bikaba bitanateza ingaruka ku bakozi.
Mu bihugu byinshi urwego rw’abakozi rwaharaniye ko tariki ya mbere Gicurasi yagirwa umunsi w’ikiruhuko bigerwaho, hakanibukwa abazize guharanira uburenganzira bw’abakoreshwa mu myigaragambyo y’i Chicago.
Uwo munsi wakomeje kuba umunsi ukomeye mu bihugu nk’u Bushinwa, Koreya y’Amajyarugu, Cuba n’u Burusiya, aho hakorwa imihango ikomeye yo kuwizihiza muri ibyo bihugu.
Muri Leta Zunze Ubumwe za Amerika na Canada ho, uyu munsi wizihizwa byemewe mu kwezi kwa cyenda. Impamvu wizihizwa iyi tariki itandukanye n’inkomoko yawo igaturuka ko nyuma y’iyicwa ry’abigaragambyaga i Chicago, Perezida w’ Amerika Grover Clleveland yatinye ko kwizihiza uyu munsi ku itariki nyir’izina byaba uburyo bwo gutuma hibukwa ubwicanyi bwabaye nk’aho bishwe na Leta, kuko bishwe na Polisi.
Umunsi mpuzamhanga w’abakozi wizihizwa byemewe n’amategeko tariki ya mbere Gicurasi buri mwaka mu bihugu birenga 80 harimo n’u Rwanda.
Mu Rwanda, hatangwa ikiruhuko ku bakozi, hakanatoranywa umukozi wakoze neza kurusha abandi muri uwo mwaka mu bigo bimwe na bimwe akabishimirwa.
Insanganyamatsiko y’uyu mwaka leta y’u Rwanda yayise “Duheshe agaciro umurimo, turemera abatawufite” aho yihaye intego muri Gahunda ya Goverinoma y’Imyaka Irindwi ( 2010-2017) yo guhanga imirimo mishya itari iy’ubuhinzi n’ubworozi, igera ku ibihumbi magana abiri (200,000 non-farm jobs) buri mwaka.
Mu 1955, Kiliziya Gaturika yaje guharira uyu munsi Mutagatifu Yozefu urugero rw’abakozi, umugabo wa Bikiramariya wabyaye Yezu/Yesu, kuko Kiliziya imufata Yozefu nk’uhagarariye abakozi n’abanyabukorikori,; we yari umubaji.


text:
Rwanda : Gicumbi – Urubyiruko ruri mu itorero rurakangurirwa Kwimakaza indangagaciro na kirazira by’umuco nyarwanda
Urubyiruko ruri mu itorero rurangije amashuri yisumbuye rwo mu karere ka Gicumbi rurakangurirwa kuzavamo intore nziza maze zikazavamo n’abayobozi bazayobora u rwanda baruganisha heza.
Ibi babitangarijwe n’umuyobozi w’Akarere ka Gicumbi Mvuyekure Alexandre aho yabasabye kuzavamo intore nziza kandi zifitiye igihugu akamaro ndetse bakazavamo n’abayobozi beza.
Mukiganiro yatanze kuri uyu wa 04.12.2012 yagarutse ku mateka amwe namwe yaranze u Rwanda ku mbere y’ubukoroni, mu gihe cy’ubukoroni kugeza muri iki gihe. Aho yagaragaje ko ku ngoma y’abami nta demokarasi yabagaho ahubwo umwami ko yari umutegetsi w’abanyarwanda akaba atavugirwamo ndetse agahararira inyungu z’igihugu afite ubuyobozi bwose aho umunyarwanda yumvaga afite uruhare ku Rwanda kandi ko ntawe ugomba kuruhezwamo.
Ari nawe wishyiriragaho abatware bamufasha mu butegetsi. Kungoma y’ubukoroni u Rwanda rwahuye n’ibihe bibiri by’ ingenzi aribyo ubutegetsi bw’abadage n’ubutegetsi bw’ababirigi ari nayo mateka yajyanye abayarwanda mu macakubiri yaje no kuvamo Jenoside yakorewe abatutsi mu 1994.
Yavuze ko ubu u Rwanda  ari igihugu kigendera ku mahame ya demokarasi aho abanyarwanda aribo bihitiramo abayobozi. U Rwanda rukaba rumaze gutera imbere mubice bitandukanye birimo Ubukungu, imibereho myiza y’abaturege, ubutabera n’imiyoborere myiza iha umuturage wese ijambo.
Izi ntore zakiriye umuyobozi w’akarere na morari nyinshi dore ko zigabanije mo imitwe y’intore ifite n’ibyivugo byayo: Intaganzwa mu gitaramo cy’imihigo, Abadahigwa ku rugerero, Indatirwabahizi ku rugamba rw’iterambere n’Indatwa mu bikorwa. Akaba yabashimiye morare bafite ndetse no kurangwa n’ibikorwa bya gitore bimakaza indangagaciro na kirazira by’umuco nyarwanda.


text:
INDAGU ZA NYIRABIYORO
INDAGU ZA NYIRABIYORO
Nyirabiyoro, umupfumu wabayeho muri za 1740, umunyakaragwekazi, akaba n'umupfumu wari uzwi ho ubuhanga busesuye, yabayeho ku Ngoma 5 z'Abami b'u Rwanda,aribo :Kigeli Ndabarasa 1708-1741,Mibambwe Sentabyo 1741-1746,Yuhi Gahindiro 1746-1830,Mutara Rwogera 1830-1853 na Kigeli Rwabugili1853-1895.Indagu ze yazishyikirije Abami Kigeli Ndabarasa na Kigeli Rwabugili.
Dore uko izo ndagu zari ziteye.
Nyirabiyoro na Kigeli III Ndabarasa (1741)
NDABARASA wari umaze umwanya ajunjamye asa nawe n'urimo kubonekerwa asubiza NYIRABIYORO ati ntacyo RUTAMU azaramira ingoma.
NYIRABIYORO: Umunsi se RUTAMU yatsindiriwe kuri SINE ikayitera umugeri igatora iyayo, bizagenda bite?
NDABARASA: Yireke RUSINE yonke.
NYIRABIYORO: Uravuga se RUKARA mbona rurebera mw'ihembe? Umunsi yacumitanye na RUTAMU ko mbona azarutera amacumu akarutwikira mu nzu nk'umugome, rukota ku manywa rugakongoka !
NDABARASA: RUKARA nyirarwo azarusegasira.
NYIRABIYORO: Urankangisha se RUKARA rutwariye urumoso rutsinze umusaya? Ko mbona se ibigenzi bifite uruhu rutukura nk'urw'impinja , Ese ko mbona ikinyamaswa gihetse ikindi giturutse mu MUBALI wa KABEJA azagitsindisha iki? Ese iriya nyamaswa izatera umurizo I Karagwe undi ikawutera I Bunyabungo wowe urayibona? Biriya bigenzi bifite uruhu nk'urw'impinja ko RUKARA abirebera mw'ihembe azabigamburuza bizagenda bite?Ko mbona RUKARA rwonkereje nyina mu muraru, maze rukagwa igihugu igicuri?
NDABARASA: RUKARA rw'amabuno azime ingoma.
NYIRABIYORO: Urankangisha RUKARA rw'incike mbona ruzagenda hasi no hejuru rukagenda mu nda y'inzovu, harimo ibuye rivuza ubuhuha, narwo ruzagwa ishyanga hakagaruka umurambo?
NDABARASA: RUKARA rundi azaramire ingoma.
NYIRABIYORO: Urankangisha RUKARA rw'igisage rutazambara ikamba rukaraza ariko ntirusamure, maze rukazagaruka mu Rwanda rushaje? Dore nta kabuza u Rwanda ruzarara nze. Ndabona ba bagabo b'urutuku igihugu bakigabije umubambuzashakwe . Ese zirajya he CYIMUMUGIZI, RWOGA, RWAMO na KALINGA! Dore umunsi imbwa zambaye ingoro, ingoma zivugira mu Marangara, ku munsi wa Ngirente, ababyeyi bazifuza kuba ingumba. Ubwatsi bwo munsi y'inzira buzahura n'ubwo haruguru yayo maze arugenge NYANGUFI. Ariko ariyimbire kuko amugenda runono RUKARA rw'igisunzu rugoreka amagambo.RUKARA rw'igisunzu rwambaye utubuye tubengerana ku ntugu azirenza NYANGUFI, igihugu akigabire umugore .
Ndabona abasangirangendo baryana ijoro n'umunsi bamwe bashyirwa ku ngoyi, RUGANZU yambuka Akagera ashinga imiganda I Karagwe yunga ubumwe n'abavantara. Ariko RUKARA rw'igisunzu rugenda rutseta ikirenge aririwe ntaraye. Uru rugamba mbona ararurwana ahereye hehe? Aragoreka amagambo ariko niyiyimbire ndabona aguye mu mibyuko igihugu gicura imiborogo,intore zigarura ituze, intebe ihabwa RUKIRIGITANGWE RWA MUDATINYA akarangwa n'uruziga mu mboni. Ihumure riragaragara ariko ndabona bacuranwa, abana bose ntibahabwa ijambo.Ndabona RWEGO RUKANGURA-SHYAMBA afite inkoni y'icyuma mu ntoki. Ndabona imandwa zisatira ku mulinzi zisakabaka. Ese ko ntabona uyoboye imihango umukuru ngombwa arava he? Ndabona RUKIRIGITANGWE RWA MUDATINYA ashinze icumu I Bunyabungo bavuga amacumu abakuru b'ingabo. Ndabona I Karagwe habaye ingaruzwamuheto abavuzi b'amacumu barizihirwa. Ko mbona se u Rwanda rushubijwe bene rwo ariko umwezi ntutambe? Ko mbona RUTUKU agaruye induru impundu zikabura?
Dore ubwatsi bwo mu nsi y'inzira bwongeye guhura n'ubwo haruguru yayo ariko ndabona RUGILI mu nda y'inyoni ahageze aramira ingoma bamuha ijambo atangariza bose ati u Rwanda ndarubogoye. Maze u Rwanda rutemba amata n'ubuki.
Nyirabiyoro na Kigeli IV Rwabugili (1880)
Ubwatsi bwo mu nsi y'inzira buzahura n'ubwo haruguru, u Rwanda ruzahabwa Nyangufi, Nyirabiyoro ati: "Rukara rw'Igisunzu ruzagwa mu mibyuko, igihugu gicure imiborogo. Ku ngoma ya Kigeli IV Rwabugili, wari warasimbuye Mutara II Rwogera, NYIRABIYORO akiri umupfumu w'umuhanga, Icyo gihe (ahagana mu w' 1880), igihugu cyari gifite ibibazo ku nkiko, ikirwa cy'Ijwi cyarigometse gitegekwa n'uwitwa NKUNDIYE wa KABEGO. Igihugu cyali gifite ibibazo ku nkiko, ikirwa cy'Ijwi cyarigometse, gitegekwa na NKUNDIYE wa KABEGO.
Mu Ndorwa no mu Bunyabungo barigometse, imyaka itakera mu buryo bushimishije, u Rwanda ubona rwugarijwe n'akaga. KIGELI IV RWABUGILI atumiza NYIRABIYORO ngo ahanure intsinzi y'ako kaga; Kubera ko RWABUGILI yateguraga gutera Ijwi mu Ndorwa n'Ubunyabungo akahagarura, NYIRABIYORO amuragurira ko azabatsinda.
Amubwira n'amaza, amumenyesha ko ingoma izahinduka mu gihe kitari kure, abana be RUTALINDWA na MUSINGA bakayirwanira bigacika ku Rucunshu. Koko rero ahagana mu mpera z'umwaka w'1896 MIBAMBWE RUTALINDWA yimye ingoma (RWABUGILI amaze gutanga) bamuha KANJOGERA (nyina wa YUHI MUSINGA) ho umugabekazi, bafata izina ry'ubutegetsi NYIRAMIBAMBWE. Yari afite basaza be KABARE na RUHINANKIKO, bagambiriye kwambura ingoma MIBAMBWE RUTALINDWA, bakayiha mwishywa wabo YUHI MUSINGA. Niko byagenze rero maze bafatanyije na mushiki wabo KANJOGERA, bararikoroza ku Rucunshu, bica RUTALINDWA, YUHI MUSINGA yima ingoma, nyina aba umugabekazi ku izina rya NYIRAYUHI.
NYIRABIYORO yaraguriye RWABUGILI kandi iby'umwaduko w'abazungu n'ibintu bizawukurikira: Nuko aterura indagu ze agira Ati:
NYANGUFI uzambura ubutegetsi abanyiginya umunsi imbwa zambaye ingoro ingoma zikavugira mu Marangara. Aragura ko Nyangufi azicwa na RUKARA rw'igisunzu rugenda ruseta ikirenge, ruzateza u Rwanda akaga umunsi ruzagwa mu mibyuko, amaraso akameneka ari menshi. NYIRABIYORO abwira KIGELI ati: "Koko uri KIGELI kigera ikirenge mu cya RWOGERA". Uragura inkiko uganza u Murera, uragaruza mu Bushubi no mu Bishugi, uragenga u Buhoma, mu Buberuka no mu Bwanacyambwe, urahaca ibiraro, Nyaruguru no mu Buganza bagatura amahoro, Urarwagura u Rwanda nyamara urakorera ubusa
RWABUGILI, yireke Rusine yonke. Rusine rw'incike ruzima inka rutazibyarira ruzagenda hasi no hejuru, maze rukazagwa igihugu igicuri ? Dore bazaza abagabo b'urutuku rwera, bitwaje imyuko kandi bagenda bicaye. Bazakigabira umubambuzashakwe. Zirajya hehe Cyimumugizi, Rwoga, Rwamo na Kalinga. Umunsi imbwa zambaye ingoro, ingoma zivugira mu Marangara, ku munsi wa Ngirente, ababyeyi bazifuza kuba ingumba, ubwatsi bwo mu nsi y'inzira buzahura n'ubwo haruguru. U Rwanda ruzahabwa Nyangufi.
Azamugenda runono Rukara rw 'igisunzu ruvuga rugoreka amagambo. Ruzamwirenza Rukara rwambaye utubuye ku ntugu, igihugu rukigabize umugore. Ariko urugo ruvuga umugore ruvuga umuhoro. Dore abasangirangendo bararyana ijoro n'umunsi. Bamwe bashyizwe ku ngoyi Ruganzu yambuka akagera, ashinga imiganda ishyanga, afatana urunana n'abavantara. Dore Rukara rw'igisunzu rugenda ruseta ikirenge aririwe ntaraye.
Uru rugamba mubona ararutsinda ate ? Inkiko zirugarijwe. Aragoreka amagambo ariko niyihimbire. Dore bazamutsinda mu mibyuko igihugu gicure imiborogo. Intore zizagarura ituze intebe zizicazeho Rukirigitangwe rwa Mudatinya umugabo wambaye uruziga mu mboni. Ihumure riragaragara ariko se ko mbona bacuranwa abana bose ntibahabwe ijambo? Dore Rwego rukangura-shyamba azuye umugara.
Ese izi mandwa ko mbona zisatiye ku Murinzi ,zisakabaka umukuru-ngombwa azayobora imihango ate ? Ndabona umugabo usheshe akanguhe uvuga isi igatigita ababyeyi bakamuha impundu. Dore yegereye ku murinzi Ruterandongozi. Ashagawe n'abaturage ibihumbi n'ibihumbagiza. Ndabona Rutuku amusanga afashe uruboho mu ntoki, afashe ijambo ahumuriza abaturage, impundu zivuga urwanaga.
Indagu igeze aha Rwabugili wali wicaye ku gisasiro igihe Nyirabiyoro yamuhanuriraga ibi byose. Yasabye ko yabanza akibambika, yaza kwibambura umunyakaragwekazi akagumya kumubwira ibisigaye, akamubwira n'intsinzi. Nyirabiyoro abanyagikari bamujyanye kumutegurira aho aryama, Umwe muri bo asubiye gufata amategeko ku mwami, asanga Rwabugili ameze nk'ubabaye kubera indagu Nyirabiyoro yari amaze kumugezaho. Uwo munyagikari asohoka atekereza ati uriya mugore usize arakaje umwami akoze ishyano, Amucumita ikimito mu rwano amwica atarangirije Kigeli indagu, ubucurabwenge bwari busigaye bubura butyo.
Ibisobanuro:
1. RWAGITINYWA ni Kigeli IV Rwabugili
2. Kigeli IV Rwabugili yakomerekeye bikomeye ku rugamba rwo kw'Idjwi IBunyabungo, hanyuma atanga ari mu rugo rwe rw'I Rubengera.
3. RUTAMU ni Mibambwe Rutalindwa
4. SINE ni umugabekazi Kanjogera. Rutalindwa yimitswe ari impfubyi atagira nyina. Nta mwami rero wimaga atagira umugabekazi. Nuko bamutsindira kuri muka se Kanjogera nyina wa Musinga.
5. RUSINE yaba ari Musinga umuhungu wa Kanjogera. Niwe Nyirabiyoro yita Rukara rurebera mu ihembe.
6. Kurebera mw'ihembe nuko Musinga yari afite amaso manini cyane, ku buryo wabonaga asa n'ureba imirari.
7. Aha Nyirabiyoro arashaka kuvuga ibyo ku Rucunshu, aho ingabo za Musinga afanyije na Nyina Kanjogera na nyirarume Kabare, bateye umwami Rutalindwa iwe bakahatwika hagahinduka umuyonga.
8. Aha arashaka kuvuga abazungu
9. Amasuka n'imyuko ni imbunda.
10. Aha Nyirabiyoro arashaka kuvuga abazungu ba mbere baje bahetswe n'indogobe, bagaturuka mu Mubali, mu burasirazuba bw'u Rwanda.
11. Iyi nyamaswa ni umuhanda uva muri Tanzaniya ukagera I Bukavu wambukiranyije u Rwanda. Niwo agereranya n'inyamaswa y'imirizo ibiri, Ntabona neza umutwe n'umurizo
12. Aha Nyirabiyoro aravuga ukuntu Abapadiri bera muri 1931 bazacira Musinga I Kamembe, hanyuma akahava ajya I Moba muri Kongo aho yaguye.
13. RUKARA rw'amabuno ni umwami Mutara Rudahigwa
14. Rudahigwa yabaye incike kuko nta mwana yabyaye. Yabaye umwami wa mbere w'u Rwanda wagendeye "mu nda y'inzovu" (mu ndege) ajya I Bulayi muri 1949 no muri 1958.Ibuye rivuza ubuhuha ni moteri yayo. Hanyuma kuwa 25 Nyakanga 1959, Rudahigwa yaguye I Bujumbura hagaruka umurambo
15. Uyu Rukara rw'igisage ruzagaruka mu Rwanda rushaje ni Kigeli V Ndahindurwa.
16. Nyirabiyoro aravuga ukuntu abazungu bazagabira igihugu umuhutu.
17. Aya ni amazina y'ingoma z'ibwami.
18. Aha Nyirabiyoro araragura iby'intambara ya 1959-1961 bise Muyaga, yarangiye Kayibanda ahabwa ubutegetsi Kubera amagorwa y'ubwicanyi, inzara, kubura aho wihisha n'aho uhisha abana, ababyeyi bifuzaga kuba ingumba.Kayibanda niwe yise Nyangufi ,kuko yari mugufi cyane
19. Amayira azasiba kubera intambara, hanyuma Kayibanda ategeke u Rwanda.
20. Rukara rw'igisunzu ni Habyarimana. Kugoreka amagambo nuko avuga urukiga, avuga amagambo y'ikinyarwanda nabi
21. Umugore wa Habyarimana, Agata Kanziga na basaza be nibo bicaga bagakiza muri iki gihugu.
22. Aha Nyirabiyoro aravuga ubwumvikane buke bwavutse hagati y'abafatanyije na Habyarimana guhirika Kayibanda, maze bamwe muri bo bagafungwa.
23.RUGANZU yambuka Akagera ashinga imiganda I Karagwe yunga ubumwe n'abavantara,yavugaga Kanyarengwe Alexis,ko azahunga anyuze Tanzaniya akajya kwifatanya n'Inkotanyi
24. Habyarimana yari afite igisunzu, kandi yari yaravunikiye mu myitozo ya gisirikare akiri muri Ecole d'Officiers, ku buryo yacumbagiraga gato. Waba utabizi ukaba utabibona kuko yashyiragamo ifiyeri
25. Urugamba rwo kurwana na FPR Inkotanyi.
26.Rukirigitangwe rwa Mudatinya ni Paul Kagame, imboni ku maso zimuranga ni amadarubindi yambara.
27.RWEGO RUKANGURA-SHYAMBA, Interahamwe na FDRL
1


text:
Umuyobozi wa Transparency International Rwanda, Ingabire Marie Immaculée, yongeye gushimangira ko ibyavuzwe n’Umuvugabutumwa Niyibikora Nicolas kuri Radio Amazing Grace asebya abagore, ntaho bitaniye n’ubutumwa bwatangirwaga kuri RTLM (Radio Television Libre de Milles Coline) bwagize uruhare rukomeye mu gukongeza no gukwirakwiza urwango mu gihe cya Jenocide yakorerwaga Abatutsi mu 1994.
Mu minsi ishize nibwo Umuvugabutumwa Niyibikora Nicolas uvuga ko asengera mu itorero ry’Abadivantiste aherutse kumvikana avugira kuri Radio Amazing Grace mu cyo bitaga icyigisho asa n’uwikoma abagore, agaragaza ko nta cyiza na kimwe kibarangwwaho.
Yagize ati “Ikibazo abagore bafite uyu munsi ni uko babaye indaya, reka rero nze mbabwire umugore uko agaragara imbere y’Imana. Icya mbere afitanye ikibazo n’Imana ,Isi ya mbere ijya kurimbuka abagore babigizemo uruhare. Icyiza cy’umugore ni iki? Wakivana he?”
Yakomeje agira ati “Aburahamu ajya kwisohoreza amasezerano uwamugiriye inama ngo anyuranye na gahunda y’Uwiteka si umugore? Umugore mwebwe muramwitiranya. Umugore ni mubi noneho mbivuge. Umugore ni mubi adindiza gahunda z’Uwiteka wagiye wumva neza ububi bw’umugore.”
Nyuma y’uko ubu butumwa bw’uyu muvugabutumwa Niyibikora butambutse bwahise bwamaganirwa kure n’imiryango itandukanye irimo iharanira uburenganzira bw’abari n’abategarugore, abahagarariye amatorero atandukanye ndetse n’abandi batandukanye bafashe icyigisho cye nko gushaka kugumura no gucengeza amatwara mabi muri rubanda, mu buryo bugamije kwangisha abagabo abagore babo.
Ingabire Immaculee nawe wagaragaje cyane kwamagana uyu muvugabutubwa, ubwo yari yatumiwe mu kiganiro Sesengura kuri City Radio cyatambutse kuri iki cyumweru tariki ya 11 Gashyantari 2018, yavuze ko ibyo Niyibikora yatangaje byuzuyemo ivangura ndetse ko bihembera amacakubiri mu Banyarwanda, ashimangira ko kuri we imvugo ya Niyibikora atayitandukanya n’ubutumwa bwa RTLM.
Yagize ati “Ubutumwa bw’uriya muvugabutumwa Niyibikora nabugereranyije n’ubutumwa bwatangirwaga kuri RTLM kubera imiterere y’imvugo zikoreshwa na bombi. Uwa mbere yerekanaga ububi bw’Abatutsi nk’igihiriri, nk’abantu rusange abantu bose ukabashyira mu gatebo kamwe, akereka ikindi gice cy’abanyarwanda basigaye ko bakwiye kwikiza abo bantu, ko ari abanzi, ko ari inzoga ko bashaka kubagirira nabi.”
Yunzemo ati “ Uyu nawe araje ati abagore, ati murabazi mwebwe, ati abagore ni abicanyi babi, ati abagore bafitanye ikibazo n’Imana, ati abagore badindiza gahunda z’Uwiteka, ati umugore ni mubi reka mbivuge. None se abambwira ko bidasa babitandukanyiriza he? Wenda agatsiko[group] si kamwe, umwe yibasiraga Abatutsi undi arimo kwibasira abagore.”
Yakomeje avuga ko ibyo Umuvugabutumwa Niyibikora yavuze yanabivuganye ubujiji kuko ngo yivanganga akagenda yinyuramo rimwe akavuga ko ari itorero ubundi akavuga ko ari umugore.
Ati “Uyu nguyu aranivanga, RTLM yanamurushaga ubwenge. Ahantu yivangira, we arakubwira ati, njye ni itorero nivugira. Umaze kutubwira muka Yobu, umaze kutubwira muka Lotti, umaze kutubwira Sarah wamaze kubavuga amazina warangiza ngo navugaga itorero!Itorero se n’umugore bihuriye he? Itorero ryirongoje Lotti?”
Ingabire Marie Immaculée yavuze ko uyu muvugabutumwa yahagurukiwe ku buryo yagejejwe mu butabera, ubu hakaba hari gukorwa iperereza ku mvugo yakoresheje kugira ngo harebwe niba hatarimo amagambo agize icyaha.
Umuyobozi wa Transparency International Rwanda, Ingabire Marie Immaculée avuga ko imvugo y’Umuvugabutumwa Niyibikora ihembera amacakubiri


text:
Ni irushanwa byari biteganijwe ko rigomba gutangira mu mpera z’iki cyumweru kuva ku itariki ya 12 kugeza ku itariki ya 22 Gicurasi 2018, rikabera kuri Stade ya Kigali i Nyamirambo.
Nyuma y’inama y’ubuyobozi bwa FERWAFA yateranye kuri uyu wa kabiri, hafashwe umwanzuro wo gusubika iryo rushanwa, nyuma y’aho amafaranga ubuyobozi bwa CECAFA bwari bwiyemeje gutanga butayatanze.
FERWAFA iratangaza kandi ko umwanzuro wo gusubukura gahunda yo kwakira iyo CECAFA uzafatwa ari uko amafaranga yamaze gutangwa, nyuma bakazicarana n’ubuyobozi bwa CECAFA bagafata umwazuro wo gushyiraho amatariki mashya.


text:
Ikigori
Ikigori (ubuke: Ibigori ; izina ry’ubumenyi mu kilatini Zea mays ; izina mu cyongereza: Maize cyangwa Corn ; izina mu gifaransa: Maïs ) ni ikimera n’ikiribwa.
Abahinzi bo mu murenge wa Gashali ho mu Karere ka Karongi mu ntara y’iburengerazuba, bararira ayo kwarika kubera ko imbuto y’indobanure y’ibigori bateye mbere itabashije kuva mu butaka kubera imvura yabaye nkeya muri ako gace ko mu cyahoze ari Superefegitura ya Birambo.
Twibutse ko intungamubiri ziri mu bigori ubariye ku magarama 100 ari izi zikurikira : amazi angana na garama 10,3. Garama 362 za kalisiyumu, Karoli muri garama 100 zingana na 8,1. Harimo kandi amagarama 76,9 by’ibinyasukari, gararama 3,6 bya Lipide, gr 6,16 bya Vitamine A, 0,385 bya vitamine B1 NA Miligarama 0,201 za B2, miligarama 3,632 za vitamine B3 na PP, Miligarama 241 za acide gras, miligarama 304 z’umunyu ngugu na7,3 gr za Fibre, 6gr z’umunyu ngugu wa Feri, 3,5garama za Potasiyumu, 2,87 garama za manyeziyumu, 127gr za sodiyumu na 35garama za fosifori.
Ikigori ni kimwe mu binyampeke bigaragara mu ifunguro ry’ibanze rya hafi kandi rifatiye runini umubiri w’umuntu. Nk’uko urubuga rwa interineti Doctissimo.fr rubivuga, ngo icyo kiribwa kigirira akamaro gakomeye umubiri w’umuntu, kuko gikungahaye ku bitera imbaraga byinshi n’ibyubaka umubiri biringaniye. Inzobere mu mbonezamirire zo mu kigo cya Mississippi zivuga ko icyo gihingwa gikize cyane kuri “Amido”ndetse kikaba gifite inkomoko muri Korombiya aho abaturage baho ba kera bagifataga nk’ikiribwa cy’ibanze.
Icyo kiribwa cyaje gukwirakwira muri Afurika, i Burayi n’ahandi, kikaba cyarafashe umwanya ukomeye mu binyampeke byahingwaga icyo gihe nk’ingano ndetse n’uburo aho ibyo binyampeke byavagamo ibintu byinshi bitandukanye nk’igikoma, ubugali n’ibindi. Kurya cyane icyo kinyampeke udakuraho ariko ngo si byiza kuko bishobora gutera indwara ya “Pelle-agra” ni ukuvuga indwara y’uruhu iterwa no kubura Vitamine PP. Ibyo ariko ngo bikaba biterwa n’ubutamenya bushingiye ku buryo icyo kinyampeke cyakagombye gukoreshwa. Ubundi ifu y’icyo kinyampeke ngo ikennye kuri proteyine za ngombwa umubiri ukeneye ariko ushobora kuba wazikura mu bindi biribwa ndetse bitanahenze bityo ibyo bikaba byaherekeza ifunguro ryiganjemo ibigori. Ariko kandi bitewe n’ikoranabuhanga rimaze gutera imbere igihingwa cy’ibigori ngo gisigaye kivangwa n’ibindi biribwa bityo ngo bigatanga indyo nziza kandi ikize ku ntungamubiri zose.
Icyo gihe ikigori kiribwa gitetse, cyangwa bakifashisha ifarini yacyo aho bakoramo amoko menshi anyuranye y’ibiribwa rimwe na rimwe babanje kubicisha mu mavuta. Ikindi kandi hashobora kwifashishwa ifu igashyirwa hejuru y’inyama maze ukabishyira mu mavuta nk’uko biri mu muco gakondo w’Abanyamerika bafite inkomoko mu Buhinde.


text:
Guhitamo aho kororera: ihitamo ryiza ryaho kororera heza ni ingenzi kugirango ube wabona ubworozi bw’amafi bwinjiza. Ubwoko bw’ubutaka n’iboneka ry’amazi ni ibintu bibiri byi ngenzi byugomba kwitaho igihe uhitamo aho gushira ikiraro Ubwoko bw’ubutaka: ubwizab bw’ umusaruro n’amazi biterwa n’ubwiza bw’ubutaka. Kureba niba ubutaka bukwiriye, upima ubutaka bw’inyuma no gucengerwa kwabwo. Icyuzi kigomba kugira amazi adacengeramo; bituma ubutaka buba ingenzi.
Kuboneka kw’amazi: kuboneka kw’amazi meza ni ingenzi ku bworozi bw’amafi. Gushyiramo amazi bidahinduka birakenewe. Amazi agomba kuboneka mu mwaka wose bivuga ko umworozi agomba kugira amasoko y’amazi atandukanye.muri ayo masoko harimo imvura, amazi karemano, imigezi.
Ubushyuhe bw’amazi bugomba kuba hagati ya 20 na 30 dogire
Ubworozi bw'amafi:Ahagenewe ibyuzi by’amafi
Guhitamo aho kororera: ihitamo ryiza ryaho kororera heza ni ingenzi kugirango ube wabona ubworozi bw’amafi bwinjiza. Ubwoko bw’ubutaka n’iboneka ry’amazi ni ibintu bibiri byi ngenzi byugomba kwitaho igihe uhitamo aho gushira ikiraro Ubwoko bw’ubutaka: ubwizab bw’ umusaruro n’amazi biterwa n’ubwiza bw’ubutaka. Kureba niba ubutaka bukwiriye, upima ubutaka bw’inyuma no gucengerwa kwabwo. Icyuzi kigomba kugira amazi adacengeramo; bituma ubutaka buba ingenzi.


text:
Urupfu rwa Johnny Hallyday rwababaje benshi
Johnny Hallyday, umuhanzi w’Umufaransa wari umuhanga mu njyana ya Rock yitabye Imana ku myaka 74 azize indwara y’ibihaha.
Ibiro ntaramakuru by’Ubufaransa AFP, ni byo byatangaje ko Johnny Hallyday yitabye Imana mu rukerera rwo kuri uyu wa gatatu.
Umugore we Laeticia Hallyday, ni we ubwe wabitse umugabo we, inkuru yababaje Abafaransa cyane n’abakunzi b’umuziki by’umwihariko abakunda injyana ya Rock n’ Roll, Hallyday yari yarihebeye.
Johnny Hallyday yatangiye gucuranga injyana ya rock n’ roll mu gifaransa ahagana mu mwaka wa 1950, abishishikarijwe na nyakwigendera Elvis Presley wo muri Leta Zunze Ubumwe z’America nawe wari icyamamare muri iyo njyana,akaba yari inshuti ye magara.
Abenshi mu bacuranzi bakomeye ku isi barimo na Celine Dion, batangaje ku mbuga nkoranyambaga ko bababajwe cyane n’urupfu rwa Hallyday, ndetse ko isi yose ibuze umuhanzi w’umuhanga mu njyana ya Rock and Roll.
Nicolas Sarkozy wigeze kuba president w’Ubufaransa nawe yavuze ko nyakwigendera Johnny Hallyday asize icyuho kinini kuri iyi si.
Dukurikire ukanda kuri Like
Ibitekerezo ( 3 )
Imana imuhe iruhuka ridashira buri wese afite umunsi we wo
gucaho
Johnny Halliday was very famous and popular.Umugore we wa mbere ni Sylvie Vartan nawe w’umufaransa.Tujye tumenya ko twese tuzapfa.Ariko imana yadusezeranyije ko izazura abantu bose bayumvira ku munsi w’imperuka,ibahe ubuzima bw’iteka muli Paradizo (Yohana 6:40).Nta gushidikanya izabikora kuko idukunda.Ariko abantu bibera mu byisi gusa ntibashake imana,Bible ivuga ko batazazuka (Abagalatia 6:8).Niyo mpamvu Yesu yasize adusabye gushaka ubwami bw’imana tukiriho (Matayo 6:33).Imana yaturemye,ntabwo yananirwa kutuzura.It is a matter of time kandi uwo munsi w’imperuka uri hafi cyane nkuko events zirimo kubera mu isi zibyerekana.
Usibye umuziki, Johnny yari umuntu wicisha bugufi kandi woroshya ubuzima ugereranyije n’ukuntu yari icyamamare. Imana imuhe iruhuko ridashira


text:
Inka enye zirimo izihaka zishwe zirozwe
Umugore n’umugabo bo mu Bugesera, bafungiye kuri sitasiyo ya Polisi ya Nyamata bakekwaho kuroga inka enye zirimo izihaka eshatu n’ikimasa.
Byabaye ku mugoroba wo ku itariki ya 08 Nzeli 2016, mu mudugudu wa Rucucu, mu Kagari ka Murama, mu Murenge wa Nyamata. Munyeragwe Epimaque na Nsabimana Innocent ni bo banyiri izo nka.
Munyeragwe agira ati “Twaje dusanga zishwe n’amarozi zaherewe mu bwatsi zarishije, zatezwe n’umwe mu baturanyi bacu kuko ibyatsi byazishe twabisanze mu rutoki rwe kandi aho yabumennye hagiye hababuka”.
Aba bagabo bavuga ko nta kibazo bari bafitanye n’umuturanyi wabo ahubwo bakibaza impamvu yabikoze.
Kayitankore Leonidas, ushinzwe ubworozi mu Karere ka Bugesera, yemeza ko izo nka zahawe uburozi. Avuga ko nyuma yo gutabazwa n’abaturage, bafashe gahunda yo kuzipima basanga zariye ibyatsi byashyizweho “acide”.
Agira ati “Zahise zipfira aho zabiriye kandi twasanze munda, igifu cyahiye kandi twasanze ibyo byatsi bikiri mu gifu”. Izo nka zahise zitwikwa, ziranahambwa kuko abantu batari kuzirya.
Rurangirwa Fred, umunyamabanga nshingwabikorwa w’Umurenge wa Nyamata, avuga ko ubuyobozi bugiye kureba uko bwakongera koroza abo baturage biciwe inka.
Agira ati “Ndasaba abaturage guha agaciro ibyo bagenzi babo baba baragezeho mu iterambere aho kubakoma mu nkokora, ahubwo bakarushaho gukora ngo nabo babigereho”.
Abo bafunzwe nibaramuka bahamwe n’icyaha, bazahanishwa ingingo ya 436 yo mu gitabo cy’amategeko ahana ibyaha mu Rwanda.
Iyo ngingo y’itegeko ivuga ko umuntu wese, ku bw’inabi kandi nta mpamvu, wica cyangwa ukomeretsa bikomeye amatungo y’undi, ahanishwa igifungo kuva ku mezi atandatu, kugeza ku mwaka umwe.
Hiyongeraho ihazabu y’amafaranga y’u Rwanda kuva ku bihumbi magana abiri kugeza kuri miliyoni ebyiri cyangwa kimwe gusa muri ibyo bihano.